
[bookmark: _Toc144108064][bookmark: _Toc175665255]1. UVOD
	Dječji vrtić Selnički zvončići započeo je s odgojno-obrazovnim radom 1. srpnja 2021. godine u matičnom objektu ostvarivanjem redovitog cjelodnevnog (10-satnog) programa njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi te je u osnovni program integriran i Program predškole. Godišnji plan i program odgojno-obrazovnog rada Dječjeg vrtića „Selnički zvončići“  usmjeren je na prilagođavanje potrebama i interesima pojedinog djeteta te poticanje njegovih razvojnih potencijala aktivnim stjecanjem znanja uz istovremeno poštivanje prava djeteta i uvažavanja različitosti. Usmjeren je i na kvalitetnu komunikaciju, kontinuirano učenje i usavršavanje odgojno-obrazovne prakse svih čimbenika odgojno-obrazovnog procesa.
[bookmark: _Toc144108065][bookmark: _Toc175665256]2. USTROJSTVO RADA
	Vodeći se Godišnjim planom i programom te Programom predškole, no uz praćenje potreba svih čimbenika odgojno-obrazovnog procesa, naročito djece, stvarali smo optimalne uvjete za život i rad djece i djelatnika kao i svih ostalih čimbenika uključenih u odgojno-obrazovni proces u Dječjem vrtiću Selnički zvončići (u daljnjem tekstu: Vrtić) tokom pedagoške godine 2023./2024. U trećoj pedagoškoj godini djelovanja našeg Vrtića, održali smo funkcionalnu organizaciju rada, fleksibilno radno vrijeme Vrtića i djelatnika, praćenje individualnih potreba djece, posebice onih s posebnim odgojno-obrazovnim potrebama. Također, i u pedagoškoj godini 2023./2024. osigurali smo dodatne programe ranog učenja engleskog i njemačkog jezika pod vodstvom i u suradnji Centra stranih jezika i glazbe Studio Žerjav, Carinski odvojak bb, 40 000 Čakovec. Također, i ove pedagoške godine osigurali smo vanjsku stručnu suradnicu-logopedinju u našem vrtiću za djecu kojima je isto potrebno. Dodatnih zaposlenja nije bilo s obzirom da je trenutno broj radnika dovoljan i u skladu s mjerilima utvrđenim Državnim pedagoškim standardom predškolskog odgoja i obrazovanja, a promjena je radnog mjesta djelatnice koja je završila tečaj dadilje, te je prešla na radno mjesto pomoćne djelatnice za njegu, skrb i pratnju s dosadašnjeg radnog mjesta spremačice. Zaposlena odgojiteljica-pripravnica na godinu dana temeljem odobrenja od strane Ministarstva znanosti i obrazovanja Republike Hrvatske i uz sufinanciranje Hrvatskog zavoda za zapošljavanje – mjera pripravništvo, koja je na porodiljnom dopustu, vratila se na ostatak pripravništva u 3. mjesecu 2024. godine te je preuzela radno mjesto odgojiteljice koja je otišla raditi izvan sustava ranog i predškolskoj odgoja i obrazovanja. Promijenila se i jedna odgojiteljica koja je Sporazumom o otkazu ugovora o radu otišla raditi u vrtić koji se nalazi u njezinom mjestu stanovanja s obzirom da je do našeg Vrtića putovala skoro sat vremena. Trenutno je zaposleno 17-oro djelatnika s obzirom da se i zdravstvena voditeljica-medicinska sestra vratila s porodiljnog, a njezinoj je zamjeni time prestao Ugovor o radu na određeno vrijeme.
	Rad Vrtića organiziran je prema potrebama djece i roditelja, a radno vrijeme Vrtića je od 5,30-16,30 sati. 
	U redoviti cjelodnevni (10-satni) program njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji je prilagođen razvojnim potrebama djece te njihovim mogućnostima i sposobnostima za jasličku i vrtićku dob – od godine dana do polaska u školu koji su namijenjeni djeci za zadovoljavanje njihovih potreba i potreba roditelja u različitome trajanju (u daljnjem tekstu: Program) bilo je uključeno 84-ero djece, a Program integrirani u Program predškole polazilo je 28-ero djece od kojih je jednom djetetu odgođen upis u prvi razred osnovne škole. Također, u odgojno-obrazovne skupine bilo je uključeno i troje djece s teškoćama (na temelju mišljenja stručnog povjerenstva osnovanog po propisima iz područja socijalne skrbi, mišljenja stručnih suradnika (pedagoga, psihologa, stručnjaka edukacijsko-rehabilitacijskog profila, logopeda) kao i zdravstvenih djelatnika, medicinskih i drugih nalaza, mišljenja i rješenja nadležnih tijela, ustanova i vještaka te cjelokupnog stručnog tima Vrtića) na čijem se praćenju i unaprjeđenju kvalitete u smislu individualiziranih programa kao i pomoćnika u radu kontinuirano promišlja i radi suradnjom Vrtića s vanjskim čimbenicima te svakodnevno u radu. Temeljem analize zdravstvene i ostale dokumentacije djece s teškoćama te s obzirom na nedostatak financijskih sredstava Saveza udruga „Prvi korak“ (Josipa Kozarca 1, 40 000 Čakovec), dodijeljen nam je jedan asistent/pomoćnik u radu s djecom s teškoćama u razvoju koji je bio raspoređen na dvoje djece u različitim odgojno-obrazovnim skupinama te jedan asistent/pomoćnik u radu s djetetom s teškoćama u razvoju na pola radnog vremena.
	Formirane su četiri (4) mješovite odgojno-obrazovne skupine (mješovite u smislu dva godišta): dvije mješovite jasličke, jedna mješovita srednja vrtićka i jedna mješovita starija vrtićka odgojno-obrazovna skupina. Broj djece po skupinama nije u skladu s Državnim pedagoškim standardom predškolskog odgoja i obrazovanja, što zbog nemogućnosti odbijanja djece i zaposlenih roditelja/skrbnika koja su zatvaranjem privatnog vrtića na području Općine Selnica ostala bez mjesta u samo jednom danu bez prethodne najave istog kao i velikog broja djece koja su u istom vrtiću već duže vrijeme bila na listi čekanja te im je bio potreban upis što nas prati od samog početka rada te se odražava i u ovoj pedagoškoj godini, što zbog financijskih sredstava kao i odgode upisa djece u osnovnu školu. S obzirom na potrebu povećanja plaća djelatnicima, koje još uvijek nisu usklađene u potpunosti, cjelokupnom analizom redovnog poslovanja i financiranja Vrtića (plaće radnicima, praćenje potrošnje namirnica, energenata, potrošnih materijala i ostalih čimbenika koji su u stalnom porastu) pokazivali su se loši rezultati te se povećala ekonomska cijena Vrtića koja sada iznosi 445,00 eura za 10-satni jaslički program te 375,00 za 10-satni vrtićki program uz odnos plaćanja 71% Osnivač Općina Selnica, 29% roditelji, a ukoliko jedan od roditelja radi u inozemstvu omjer financiranja je 64% Osnivač Općina Selnica, 36% roditelji. Nadalje, za drugo dijete u Vrtiću cijena je 30% manja, a omjer sufinanciranja kod samohranih roditelja je 82% Osnivač Općina Selnica, 18% roditelji te se uvelo i sufinanciranje za dijete s teškoćama omjera 75% Osnivač Općina Selnica i 25% roditelji. S obzirom da je Osnivač Općina Selnica znatno povećao svoje postotke sufinanciranja, povećanje ekonomske cijene za roditelje nije bilo značajno.
	ODGOJNA SKUPINA

	DOB DJECE
	BROJ DJECE
	BROJ DJELATNIKA

	JEŽIĆI
	1-3 godine
	
14
	
2 odgojitelja s punim radnim vremenom
1 pomoćna djelatnica za njegu skrb i pratnju s punim radnim vremenom

	PAČIĆI
	2-3 godine
	
18
	
1 odgojitelj s punim radnim vremenom, 1 odgojitelj-pripravnik s punim radnim vremenom, 1 zdravstvena voditeljica-medicinska sestra s punim radnim vremenom

	MEDIĆI
	4-6 godina
	
24
	
2 odgojitelja s punim radnim vremenom

	DELFINIĆI
	5-7 godina 
	28
	2 odgojitelja s punim radnim vremenom, 2 asistenta/pomoćnika u radu s djecom s teškoćama u razvoju na pola radnog vremena



Tablica 1. Odgojno-obrazovne skupine u Dječjem vrtiću Selnički zvončići u pedagoškoj godini 2023./2024.
	Ime i prezime
	RADNO MJESTO
	OBRAZOVANJE I OSPOSOBLJAVANJE

	Mateja Tuksar
	Ravnateljica
	sveučilišna prvostupnica odgojiteljica djece rane i predškolske dobi

	Sanjana Novinić
	Stručna suradnica – pedagoginja
	magistra edukacije hrvatskoga jezika i književnosti i magistra pedagogije

	Katarina Kontrec
	Zdravstvena voditeljica – medicinska sestra
	stručna prvostupnica sestrinstva

	Ivana Marčec-do 30.8.2024.
	Zdravstvena voditeljica – medicinska sestra
	stručna prvostupnica sestrinstva

	Renata Knezić od 30.3.2024.
	Odgojiteljica-pripravnica
	sveučilišna prvostupnica odgojiteljica djece rane i predškolske dobi

	Krunoslava Sklepić
	Odgojiteljica
	odgojiteljica predškolske djece

	Emanuela Hrašćan
	Odgojiteljica
	sveučilišna prvostupnica odgojiteljica djece rane i predškolske dobi

	Lana Kovačić od 1.3.2024.
	Odgojiteljica
	sveučilišna prvostupnica odgojiteljica djece rane i predškolske dobi

	Tijana Barić do 16.2.2024.
	Odgojiteljica
	sveučilišna prvostupnica odgojiteljica djece rane i predškolske dobi

	Ivana Vitez do 24.3.2024.
	Odgojiteljica
	odgojiteljica predškolske djece;profesorica predškolskog odgoja;teolog

	Maja Novinić
	Odgojiteljica
	odgojiteljica predškolske djece

	Nataša Šparavec
	Odgojiteljica
	stručna prvostupnica predškolskog odgoja

	Patricija Sabo
	Odgojiteljica
	odgojiteljica predškolske djece

	Vedrana Čuček
	Odgojiteljica
	magistra primarnoga obrazovanja

	Tea Šajnović
	Kuharica
	kuharica

	Anita Lajtman
	Servirka
	građevinska tehničarka – niskogradnja;
vatrogaskinja I klase

	Lana Kuzma
	Spremačica
	krojačica

	Simona Kontrec
	Spremačica
	cvjećarka

	Martina Herenčić
	Spremačica
	građevinski tehničar visokogradnje

	Željko Jurinić
	Domar
	pomoćni monter centralnog grijanja


Tablica 2. Stručna sprema i djelatnici u Dječjem vrtiću Selnički zvončići u pedagoškoj godini 2023./2024.
	Radno vrijeme odgojitelja mijenjalo se prema potrebama djece i roditelja, svakodnevno smo pratili dolaske i odlaske djece te usklađivali radno vrijeme i preklapanja pa su, do dolaska drugog odgojitelja kao i po odlasku prvog odgojitelja, u neposrednom radu s djecom često sudjelovale zdravstvena voditeljica-medicinska sestra kao i pomoćna djelatnica za njegu, skrb i pratnju, a rjeđe su pomagale i spremačice te stručna suradnica-pedagoginja i ravnateljica uz matičnog odgojitelja posebice u vrijeme bolovanja djelatnika i sličnog. Također, domar svakodnevno pomaže u čišćenju i spremanju s obzirom na rad spremačica u dvije smjene.
	Tjedna satnica odgojitelja razrađena je na način da su u neposrednom radu s djecom proveli 27,5 sati, a zbog čestih bolovanja, ponekad je bio potreban i prekovremeni rad (sveukupno najviše do 8 sati mjesečno) koji se, u dogovoru s odgojiteljima upisuje te za 6 sati prekovremenog rada, odgojitelj ima pravo koristiti slobodan dan kad on to želi, što se uspješno i provodi u našem Vrtiću te su radnici s istim zadovoljni. S obzirom na velik broj djece u skupinama, u neposrednom radu, djelomično se vodila dokumentacija o djeci i radu, odnosno, individualne mape djece prema razvojnim zadaćama i stvaralaštvu čemu težimo kako bi unaprijedili odgojno-obrazovni proces, no stručna suradnica-pedagoginja u ovoj je pedagoškoj godini provodila svoje istraživanje baš na temu pedagoške dokumentacije što je znatno unaprijedilo kvalitetu rada. Što se tiče ostalih poslova odgojitelja, oni su se nadopunjavali na tjednoj i mjesečnoj osnovi. U osmišljavanju Godišnjeg programa, Programa predškole, Izvješća o realizaciji Godišnjeg programa, redovitom vođenju pedagoške, zdravstvene i ostale dokumentacije kao i u pomoći u bilo kojem trenutku pa i u neposrednom radu sudjeluju svi djelatnici pri čemu se izrazito naglašava timski rad i zajedništvo s ciljem dobrobiti djece. Dnevni ritam odgojno-obrazovnih skupina fleksibilan je i u skladu s dobi, potrebama i interesima djece. Stalnim promišljanjem i djelovanjem svih zaposlenika s naglaskom na sigurnost i zadovoljstvo djece, djelujemo na organizaciju istog, posebice u planiranju prehrane, popodnevnog odmora te boravka na svježem zraku. Zbog smanjenog broja djece korištenjem godišnjih odmora kako djece tako i djelatnika, od 17. lipnja 2024. do 30. kolovoza 2024. godine trajala je ljetna organizacija rada, koja je bila planirana već u svibnju u dogovoru sa svim djelatnicima te se iskazalo zadovoljstvo ostvarenim korištenjem godišnjeg odmora u željenom terminu i trajanju kao i nesmetanom odvijanju rada ljeti s dovoljnim brojem odgojitelja i zadovoljstvom djece – provođenje ljetnih aktivnosti, poznati odgojitelji, zadovoljavanje trenutnih potreba i interesa djece…
[bookmark: _Toc144108066][bookmark: _Toc175665257]3. MATERIJALNI UVJETI RADA
	Materijalno okruženje u dječjem vrtiću  nastojali smo ponajprije učiniti sigurnim i ugodnim za boravak djeteta. Osigurali smo poticajnu okolinu, ispunjenu razvojno primjerenim didaktičkim sredstvima, igračkama i neoblikovanim materijalima čime smo omogućili djeci zadovoljavanje njihovih potreba i razvijanje njihovih potencijala. Materijali i oprema prilagođeni su interesima djece i potiču usvajanje novih sadržaja te stjecanje vještina i stimulaciju svih osjetila.
	Kvalitetna i sigurna oprema za djecu u najvećem je dijelu osigurana iz fonda Europske unije putem Projekta izgradnje dječjeg vrtića, a preostalo se dopunilo sredstvima Osnivača-Općine Selnica. Osim opreme i materijala za djecu, uložilo se i u poboljšanje materijalnih uvjeta za djelatnike. Također, dio nabave didaktičkih sredstava i potrošnog materijala osigurao se od strane Ministarstva znanosti i obrazovanja – sufinanciranje programa za djecu s teškoćama u razvoju koja su integrirana u redovite skupine, programa za djecu obveznike predškole (djeca u godini dana prije polaska u školu).
	S obzirom na planirano Godišnjim programom, materijalni uvjeti poboljšani su kako slijedi:
· nabava i dopuna didaktike i potrošnog materijala za odgojno-obrazovne skupine
· suradnjom s roditeljima i lokalnom te širom zajednicom prikupljali smo pedagoški neoblikovane materijale
· nabavljali smo materijal za početak novih projekata kroz godinu prema potrebi u čemu ističemo suradnju s roditeljima i zajednicom
· djelomična nabava i dopuna slikovnica te stručne literature
· dopuna materijala za kuhinju i održavanje (razni alati…)
	Vanjski okoliš (dvorište i pripadajući vanjski prostori) redovito su održavani te se kontinuirano radi na uređenju.
	Godišnjim programom postavili smo zadaće, sadržaje i aktivnosti koje smo planirali provoditi, te smo veći dio istih i proveli. Posebno bi istaknuli suradnju svih čimbenika odgojno-obrazovnog procesa (lokalne i šire zajednice, Osnivača Općine Selnica, Upravnog vijeća, svih djelatnika i roditelja…) koja se provodi kontinuirano i na dobrobit djece. Kako bi se poboljšali materijalni uvjeti i očuvanje objekta, odgovorno i racionalno ponašanje djelatnika prema materijalnim dobrima, ukazivanje na popravke i sanacije i održavanje unutarnjih i vanjskih prostorija, održavanje opreme, sitnog inventara, didaktike, preinake i dopune materijalne sredine, apliciranje na objavljene natječaje, uključivanje roditelja, stručnjaka raznih profila i dr. znatno utječe na poboljšanje materijalno-tehničkih uvjeta i ostvarivanje plana i programa Vrtića.
[bookmark: _Toc144108067][bookmark: _Toc175665258]4. ODGOJNO-OBRAZOVNI RAD
[bookmark: _Toc144108068]	Odgojno-obrazovni rad Vrtića temelji se na humanističkoj koncepciji predškolskog odgoja, integralnoj metodi rada te na zakonskim aktima kojima se definira cjelokupno područje predškolskog odgoja i obrazovanja. Polazište nam je dijete, njegovi interesi, razvojni potencijali i potrebe.
[bookmark: _Toc144108069][bookmark: _Toc175665259]	4.1. Ostvarene aktivnosti i projekti kroz pedagošku godinu odgojno-obrazovne skupine „Ježići“
RUJAN
Tijekom rujna posvetili smo se upoznavanju i adaptaciji novoupisane djece, kao i razvijanju osjećaja pripadnosti skupini već upisane djece. Prostor sobe dnevnog boravka pokušale smo prilagoditi individualnim potrebama djece te interesima djece koja su se već adaptirala na boravak u vrtiću. Većina adaptacija je prošla lako, ali kod jedne djevojčice (B.M.) adaptaciju možemo okarakterizirati teškom.
Svakodnevne aktivnosti provodili smo s ciljem poticanja i razvijanja samostalnosti djece u hranjenju, higijenskim navikama i pospremanju igračaka, dijeljenju igračaka te surađivanju s vršnjacima. 
Čestim šetnjama i boravkom na zraku kod djece smo poticale promatranje pojava i promjena u prirodi, boja koje nalazimo u jesensko razdoblje, osluškivanje zvukova (hodanje po lišću, grančicama, trganje lišća...) te sve povezale s glazbenim i likovnim aktivnostima vezanim uz temu jeseni.             
LISTOPAD
Dane kruha i zahvalnosti za plodove Zemlje obilježili smo izradom pekarskih proizvoda od slanog tijesta te smo pritom razvijali finu motoriku gnječenjem, miješanjem i jačanjem mišića. Kako bi djeca što bolje upoznala zanimanje pekara, izradile smo prigodne kapice, a pjesmicom „Pekar“ poticali smo govorni razvoj povezujući tekst s odgovarajućim pokretima.
Obilježavanjem Svjetskog dana jabuka omogućile smo djeci provođenje procesa iskustvenog učenja. Kroz igru i istraživanje djeca su na zabavan i poučan način upoznala osnovne boje te objedinjavanjem svih osjetila stvorila nova iskustva. Takvim načinom učenja potaknuli smo djecu na spoznavanje svijeta koji nas okružuje, prepoznavanje i imenovanje osnovnih boja te smo utjecali na razvoj govorne komunikacije, kao i razvoj vizualne percepcije.
STUDENI
U studenom smo obilježili Međunarodni dan dječjih prava uz poseban naglasak na pravo na slobodu i kretanje. Različitim poligonima, preprekama i taktilnim podlogama razvijali smo grubu i finu motoriku te vježbali razumijevanje uputa. Istraživačko-spoznajnim aktivnostima i manipulacijom novim materijalima kod djece smo razvijale spoznajne funkcije. Vezano uz to, izradile smo taktilne vrećice i senzorne boce ispunjene različitim materijalima za stvaranje novih taktilnih iskustava. Djeca su pokazivala veliki interes za pokretne igre, a najdraža igra bila im je „Pretvori se, pretvori se“ oponašajući glasanje i kretanje životinja, vozila ili pojava u prirodi. 
U sobi dnevnog boravka oformile smo glazbeni kutić s različitim glazbalima za istraživanje s ciljem razvoja vidne, slušne i osjetilne percepcije.
S ciljem razvijanja što dugotrajnije koncentracije, razumijevanja kratkih uputa te što lakše adaptacije, u našu dnevnu rutinu uvele smo „Jutarnji krug“.  Na taj način započinjali smo vrtićki dan zajedno. Uz pjesmu „Dobro jutro, Ježići“ imenovali smo svako dijete koje je tog dana bilo u vrtiću, ali i imenovala djecu koja su nedostajala. Cilj održavanja jutarnjeg kruga jest stvaranje osjećaja pripadnosti skupini i poticanje socio-emocionalnog razvoja kao i govornog razvoja djece.
PROSINAC
Učestalim boravkom na zraku obilježili smo prosinac i približavanje zime. Igrajući se na otvorenom, djeca su pokazivala svoju prirodnu radoznalost, razvijala vještine na svim razvojnim područjima i zadovoljavala potrebu za kretanjem.
Ugodno blagdansko okruženje stvorile smo ukrašavanjem sobe dnevnog boravka te time kod djece pokušale stvoriti osjećaj sigurnosti i pripadnosti, što je na djecu vrlo pozitivno djelovalo. Iako smo planirale, nismo izradile adventski kalendar sa zadacima za cijelu obitelj, već smo više pažnje posvetile čitanju slikovnica, pjevanju blagdanskih pjesmica te likovnim aktivnostima vezanim uz nadolazeće blagdane. Već tradicionalno, ukrašavali smo čizmice povodom blagdana Sv. Nikole te sijali božićnu pšenicu.
SIJEČANJ
Zimu smo upoznavali kroz istraživačko – spoznajne aktivnosti. Djeci smo omogućile istraživanje svojstava snijega i leda, a posebno oduševljenje kod njih izazvala je aktivnost spašavanja zaleđenih životinja. Uz pomoć kapaljki djeca su pokušala osloboditi zaleđene životinje te na taj način razvijala finu motoriku te koordinaciju oko – ruka. Zbog velikog broja planiranih aktivnosti te mnogih neplaniranih aktivnosti koje su pratile interese djece, nismo realizirale izradu planirane kućice za ptice.
VELJAČA
Planirane aktivnosti povodom Valentinova i maškara bile su ostvarene (maskiranje, međusobno darivanje, upoznavanje crvene boje, slikanje prstićima, stvaranje novih taktilnih iskustava dodavanjem materijala različitih tekstura – palenta, riža).
Prateći interes djece, ostvarile smo dobru suradnju s kuharicom Teom i servirkom Anitom te se zajedno posvetili zdravim namirnicama i razvijanju svijesti o važnosti zdrave hrane. Cilj ovakvog oblika suradnje rezultirao je okusnom, mirisnom i taktilnom diferencijacijom kroz različite sadržaje te upoznavanjem i korištenjem različitih novih sredstava rada (nožići, daske za rezanje), razvoj spretnosti, samopouzdanja i motorike.				

OŽUJAK
Povodom nadolazećeg proljeća, poticale smo djecu na opažanje promjena u prirodi s naglaskom na zelenu boju. Promatranjem fotografija cvijeća koje obilježava dolazak proljeća utjecali smo na govorni razvoj (imenovanje), a djeci je bilo omogućeno opipavanje i mirisanje cvijeća tijekom šetnje. 
Životinje koje smo susretali tijekom šetnje pobudile su znatiželju kod djece te smo planirani projekt „Životinje“ započeli malo ranije. 
Kako bi igra rastresitim materijalima neometano tekla, uvidjele smo potrebu za boljom organizacijom centra rastresitih materijala te smo ostvarile suradnju s domarom Željkom koji nam je izradio „bazenčić“ od dasaka i linoleuma. 
TRAVANJ
Započeti projekt o životinjama nastojali smo nadopunjavati aktivnostima vođenima dječjim interesom - slikovnicama, prepoznavanjem, imenovanjem i oponašanjem životinja (uz stjecanje novih i proširivanje stečenih znanja o životinjama) te razvijanjem empatije i ljubavi prema njima.
Pokretnom igrom „Skoči, trči kao ...“, utjecale smo na razvoj krupne motorike te omogućile djeci da upoznaju način kretanja pojedinih životinja, a glazbeno-pokretna igra „Idemo u lov - na medvjeda velikog“ imala je veliki utjecaj na razvoj slušne pažnje i percepcije, govora i mašte, razvoj osjećaja za tempo, ritam i dinamiku. U razvoju govora pomogle su nam priče i slikovnice koje su motivirale djecu starije jasličke dobi na samostalno prepričavanje maštovitih priča o domaćim, divljim i morskim životinjama.
Tijekom provođenja ovog projekta, ostvarile smo suradnju s roditeljima u vidu zajedničke izrade plakata o domaćim životinjama i kućnim ljubimcima. 
SVIBANJ
Planirane aktivnosti povodom Majčinog dana i Svjetskog dana sporta u potpunosti su realizirane. U mjesecu svibnju nastavili smo s projektom „Životinje“ i ugostili piliće i zečiće s ciljem razvoja empatije prema životinjama, promatranja i opipavanja. Fotografije pilića upotrijebili smo za izvedbu planiranog igrokaza „Neposlušno pile“ koji govori o ljubavi, poslušnosti i sigurnosti. Dramatizacijom smo kod djece poticali razvoj govora, pažnje, pamćenja i zaključivanja.
LIPANJ
U suradnji s pedagoginjom i ostalim odgojiteljima, započeli smo s ljetnom organizacijom rada te oformili centre aktivnosti na dvorištu vrtića (blatna kuhinja, bazeni s vodom, kutić građenja i likovni centar na terasi) s ciljem  zajedničke igre djece svih dobnih skupina.
Istraživačko – spoznajnim aktivnostima, djeca su se okušala u izradi senzorne vrećice s različitim morskim životinjama te kinetičkog pijeska od ulja i brašna i na taj način uvježbavala taktilnu osjetljivost kao i koordinaciju oko-ruka.
[bookmark: _Toc144108070][bookmark: _Toc175665260]	4.2. Ostvarene aktivnosti i projekti kroz pedagošku godinu odgojno-obrazovne skupine „Pačići“
RUJAN:
Prvi tjedni nakon formiranja skupine bili su posvećeni adaptacijskom razdoblju i privikavanju djece. Osmero djece ostalo je u skupini od prošle pedagoške godine, osmero ih prelazi iz mlađe jasličke skupine, novoupisane djece je dvoje, od kojih se djevojčica upisala s 1.9., a dječak sredinom listopada 2023. Adaptacija djece prolazi bez većih poteškoća, skupina brzo napreduje u postizanju ravnoteže i svog ritma funkcioniranja. 
UKUPNO DJECE: 18; 11 dječaka i 7 djevojčica. 
Sredinom mjeseca obilježen je Hrvatski olimpijski dan (11.9.) s ciljem poticanja i osvješćivanja djetetova razmišljanja o važnosti svakodnevnog vježbanja, kretanja i zdravlja općenito; formirani su poligoni u sobi dnevnog boravka, osmišljene vođene tjelovježbe, igra na otvorenom, igre s loptama i drugim rekvizitima. 
Za potrebe uređivanja sobe dnevnog boravka i garderobe izrađeni su brojni ukrasi, plakati i aplikacije s jesenskim motivima – djeca su, između ostaloga, aktivno sudjelovala u izradi makete „Gljivograd“. Tijekom igre i aktivnosti koristimo razne auditivne te druge medijske sadržaje s tom tematikom (pjesmice, videoslikovnice, slušanje zvukova prirode, edukativni sadržaji). 
Djeca iz skupine prisustvovala su predstavi kazališta „Šareni svijet“ koja se održala u vrtiću 27.9.
LISTOPAD:
 „Dječji tjedan“ obilježen je s naglaskom na prijateljstvo kao pojmom kojeg dijete u ovoj dobi itekako razumije. Raznim aktivnostima koje razvijaju kod djece emocionalno povezivanje i suradničko učenje cilj nam je bio poticati kod djece razvoj socijalnih vještina, empatiju te stvaranje i  jačanje prijateljskih veza. 
Izvedene su razne zabavne igre (pokretne igre s pjevanjem, igre s rekvizitima, ritmičke igre te igre „malešnice“) za poticanje osjećaja pripadnosti i zajedništva te sklop aktivnosti pod nazivom „Poseban dan za poseban par“ s naglaskom na djelovanje u paru – izrađene su „Kutijice prijateljčice“ s prigodnim porukama prijateljstva i bedževima za uparivanje djece. 
Dani kruha i zahvalnosti za plodove zemlje tradicionalno su obilježeni prigodnim aktivnostima u kojima su djeca razvijala različite percepcije (vizualna, taktilna, gustativna i olfaktorna). Uz pomoć odraslih sudjelovala su u pečenju peciva (klipića) te pripremi krumpir salate. Ponuđeni su razni začini i namirnice za spremanje hrane u istraživačko-manipulativnim aktivnostima, a od istih sadržaja izrađeni su elementi za „tržnicu“. 
Cilj ovih aktivnosti je razvijati pozitivne stavove i odnose prema sebi (zdravlje, zdrav život, prehrana), razvijati finu motoričku pokretljivosti šake (rezanje nožićem, guljenje krumpira, baratanje valjkom za tijesto i drugim priborom), razvijati koordinaciju i preciznost pokreta (samoposluživanje, služenje priborom za jelo) te utjecati na poštivanje pravila i dogovora, strpljivost i čekanje na red.
U suradnji i dogovoru s roditeljima tijekom nekoliko tjedana provodila su se odvikavanja djece od pelena, a uvedena je i oralna higijena koja se provodi u ranijim prijepodnevnim satima, najčešće nakon doručka.
STUDENI:
Izradom autorske slikovnice „Mala sovica i prijatelji“ te prigodnim likovnim aktivnostima, auditivnim i edukativnim sadržajima o sovama realiziran je projekt „Male sovice traže dom“. Cilj projekta je, između ostaloga, bio jačanje partnerstva i podizanje kvalitete kod suradnje s obitelji koja je ostvarena zajedničkim sudjelovanjem djece i roditelja kao autora ilustracija i tekstova. Radovi su digitalno obrađeni te je kao završni produkt formirana slikovnica. Djeca su sudjelovala u predstavljanju svog rada kratkim opisivanjem svog lika i priče; takvim pristupom potičemo razvoj govora te utječemo na jačanje samopouzdanja djeteta kod verbalnog istupa pred drugima. 
Formirana su dva nova centra (kutića); kutić za odmor i osamljivanje u sobi dnevnog boravka sa zavjesama i svjetiljkama, a kako bismo što kvalitetnije iskoristili prostor u kupaonici osmišljen je kutak sa strunjačom i jastučićima te kazališnim paravanom za rad u manjim grupama, čitanje i lutkarske izvedbe. Izrađeni su i novi poticaji za centar građenja i aktivnosti radioničkog djelovanja (brusni papiri, žice, prekidači, daščice i dr.) i elementi za tjelovježbu čime je djeci omogućeno istraživanje predmeta raznih namjena, tekstura, oblika, težine te kombiniranje s drugim predmetima u sobi dnevnog boravka.
Boravak na otvorenom je prioritet kad je riječ o razvoju i zdravlju djece no, kada je zbog vremenskih prilika bio onemogućen tijekom hladnijih mjeseci, raznim pokretnim igrama, plesom, tjelovježbom i poligonima u holu vrtića zadovoljena je potreba za kretanjem. Zadaća takvih aktivnosti je pozitivan utjecaj na razvoj koordinacije pokreta, ravnotežu i samopouzdanje te druženje, osjećaj zajedništva i učvršćivanje socijalnih odnosa.
PROSINAC:
4.12. u našoj je skupini održana božićno-nikolinjska radionica s djecom i roditeljima s prvenstvenim ciljem druženja te jačanja partnerstva. Također, uključili smo se i u projekt „Škole za Afriku“ te su u sklopu ove radionice djeca uz pomoć odraslih svojim kreativnim idejama izradila rukotvorine koje smo izložili na Božićnom sajmu u holu našeg Vrtića.
Raznim aktivnostima kojima utječemo na upoznavanje i održavanje božićnih običaja te njegovanje tradicije (sijanje božićne pšenice na Dan svete Barbare, paljenje svijeća na adventskom vjenčiću, otvaranje poruka na adventskom kalendaru, ukrašavanje sobe dnevnog boravka i garderobe) potičemo stvaranje posebnog duha božićnog razdoblja u skupini i Vrtiću te zajedništvo. 
16. prosinca održana je Božićna priredba za roditelje, bake i djedove djece svih skupina našeg vrtića. 
SIJEČANJ:
10.1. održan je roditeljski sastanak na kojem je najprije predstavljen program „Rastimo zajedno“, a zatim informacije o aktualnom stanju skupine i kratko izlaganje odgojitelja na temu „Pozitivan aspekt medijskih sadržaja u dječjem vrtiću“ s konkretnim primjerima iz prakse.
Prostor i centri aktivnosti transformiran je kako bi se izbjegla monotonost te kako bi se probudila znatiželja kod djece. Prostorno-materijalno okruženje važno je za djecu i njihov socijalni, kognitivni, emocionalni i tjelesni razvoj, stoga su raspored i centri u sobi (izvodi se više puta godišnje) preraspoređeni, nadograđeni te obogaćeni novim poticajima i sadržajima, a postojeći su sortirani i obnovljeni ili spremljeni. Djeca su aktivno sudjelovala u renoviranju velike platforme za mala vozila, podnih taktilnih podloga za hodanje, plakata te brojnih slikovnih i stolno-manipulativnih sadržaja u sobi dnevnog boravka.
Snijeg i led, djeci su bili vrlo zanimljivi resursi zbog svojih svojstava (boja, oblik, podatnost, tekstura, topivost u ruci i dr.) i  slabe dostupnosti, stoga su u siječnju u potpunosti iskorištene prilike za provedbu takvih aktivnosti, a boravak na svježem zraku i kretanje po snijegu jača djetetov imunitet, pozitivno utječe na koordinaciju te grubu motoriku. 
Šuma kao prirodni poligon, kroz zimsko je razdoblje bila izvrsna alternativa za boravak na otvorenom. Osim svježeg zraka i prirodnog svjetla, boravkom u šumskom okruženju potiče se kreativnost te razvoj senzorne integracije (bez igračaka); utječe se na ravnotežu i fizičku snagu, a djeca se usredotočuju na odnose, surađujući kako bi stvorila zabavu, uče rješavati konflikte, izgrađivati bliskost te pronalaziti nove kreativne načine za interakciju.
VELJAČA:
10.2. sudjelovanje na Dječjem selničkom fašniku, 13.2. sudjelovanje na Malom serjojnskom fašniku u Murskom Središću.
14.2. tradicionalne aktivnosti za Valentinovo – „ftičekovi kolačeki“ i međusobno darivanje djece (razvoj odnosa s vršnjacima, prijateljstva, međusobno prihvaćanje, razvoj kooperativnosti u skupnom radu i igri, razvoj psihomotoričkih sposobnosti-ples srcima).
Cjelomjesečni projekt „Svakog tjedna, priča vrlo važna - jedna“ sproveden je s ciljem pobližeg upoznavanja triju izabranih priča i bajki, spoznavanja pouka tih priča te utjecajem na emocionalni i spoznajni razvoj djeteta. Temeljno polazište za rad bila je slikovnica koja razvija spoznajni svijet djeteta, izaziva emocije, razvija govor i bogati rječnik, zadovoljava djetetovu potrebu za nečim novim. 
Djeci su uz slikovne elemente (slikovnice, plakate, kartice i slikopriče) ponuđeni i auditivni sadržaji odnosno audio zapisi svake od priča u trajanju najviše do deset minuta koji su se tijekom mjeseca slušali najčešće za opuštanje i odmor.  Za priču „Zlatokosa i tri medvjeda“ izrađena je maketa presjeka kuće s ciljem imenovanja prostorija i upoznavanja njihove svrhe. U obradi priče „Crvenkapica“ braće Grimm, korišten je grafoskop kojim su djeca slobodno baratala te pozicionirala likove. U svrhu konkretnog, iskustvenog doživljaja priče „Tri praščića“ izrađena je maketa s kućicama te lutkicama za dramatizaciju. Djeca su istraživala materijale, teksture te razvijala svoj govor imitirajući pripovjedača.
OŽUJAK:
Mjesec ožujak bio je prepun raznovrsnih aktivnosti vezanih uz obilježavanja važnih datuma.  Prigodnim poklonima obilježeni su Dan žena i Dan očeva (razvoj pozitivnih emocionalnih stanja - pripadanje, sigurnost, osjećaj povjerenja, ljubavi).
Za Svjetski dan voda izvedene su igre s vodom u kojima su djeci ponuđeni razni elementi za manipulaciju (plastične pipete i epruvete, mjerice, posudice, lijevci, cijevi, sapunica) te raznovrsni materijali za istraživanje – papir, plastika, tkanine, kamenčići, drvo itd. Razgovorom o svojstvima i važnosti vode, uz pomoć edukativnih sadržaja, enciklopedija i slikovnica, utječemo na razvoj pozitivnih stavova prema prirodnoj okolini te stjecanje iskustva o uzročno-posljedičnim vezama. 
Na prvi dan proljeća, 21.3., obilježen je Dan sindroma Down “Dan šarenih čarapica“ s ciljem podizanja svijesti o prihvaćanju različitosti.
Aktivnosti za Uskrs provodile su se tijekom nekoliko dana (izrada dekoracija, likovno izražavanje, slikovnice, priče, pjesme i plesovi) – takvim aktivnostima utječe se na razvoj pozitivnih stavova prema društvenoj okolini, njeguje tradicija i običaji.
11. ožujka, djeca iz skupine sudjelovala su na vrlo zanimljivoj i dojmljivoj projekciji mobilnog planetarija “Odiseja”, usvajala znanja vezana uz zvijezde, planete te uz 3D svjetlosne i zvučne efekte upoznavala galaksiju.  
TRAVANJ:
Travanj je, između ostalog, bio tematski posvećen promicanju zdravlja. Uz razne ponuđene slikovne, glazbene i medijske sadržaje, kroz zabavu i igru naglasak je bio na važnosti higijene, zdrave prehrane i oralnog zdravlja.
Majka jedne polaznice iz skupine predstavila je, na djeci primjeren način, zanimanje liječnika i medicinskih sestara te je stručno prezentirala razne rekvizite koji su joj svakodnevno potrebni u radu te ih kroz imitativnu igru s djecom i primijenila. Interes za ovakvu vrstu simboličke igre dugo je potrajao, a djeca su u svojim interakcijama u narednim danima koristila i druge elemente poput lutaka i velikih plišanih igračaka.
Sklop aktivnosti „Boje, boje svuda oko nas“ odvijao se tijekom više od dva tjedna. Temeljna motivacija svakako je bila slikovnica „Priča o bijelom zečiću“ koja se izuzetno dojmila djece, svojom jednostavnošću stvorila je snažan doživljaj priče te potaknula jačanje interesa za boje kao vrlo stimulativni element u našem svakodnevnom doživljaju i percepciji. 
Suradnja i pomoć roditelja omogućila je da se u majicama određenih boja realiziraju izvedbe plesnih koreografija koje su se temeljile na instrumentalnim sekvencama u trajanju do 40 sekundi. Učenjem plesnih struktura uz pratnju glazbe, potiče se kreativnost, ritam, dinamika, harmonija, estetika i izražajnost pokreta, kao i pravilno držanje tijela. 
Izrađeni su i novi poticaji na ovu temu, prenamijenjeni oni postojeći te ponuđeni sadržaji kojima smo utjecali na senzorni razvoj, razvoj okulomotorne koordinacije kao i cjelokupni lokomotorni sustav.
SVIBANJ:
Realiziran je sklop aktivnosti „Vozila“ koji se odvijao dva tjedna s ciljem stjecanja osnovnih spoznaja o vozilima. Naglasak je bio poticanje djeteta na verbalno izražavanje, bogaćenje rječnika novim riječima pomoću slikopriča, slušanjem edukativnih sadržaja – pjesme, zvukovi vozila, edukativni video sadržaji. Djeci su ponuđeni brojni elementi i sadržaji za igru, manipuliranje i istraživanje poput stolno – manipulativne igre „memory“, raznorazne puzzle, plastelin, grafomotorički zadaci dr. Sam fokus bio je na centru građenja i konstruiranja te raznim oblicima simboličkih igara. Djeci su ponuđeni modeli vozila (policija, hitna pomoć, vatrogasci, autobus itd.) od velikih kartonskih kutija (za stavljanje na tijelo i kretanje po označenim linijama odnosno „cesti“). Takvim sadržajima utječemo na razvoj likovne invencije (domišljatost u izražavanju) u crtanju, slikanju, modeliranju, oblikovanju, razvoj fine motorike šake, koordinacije preciznosti u uporabi predmetima (grupiranje, razvrstavanje, umetanje) te razvoj dječje kompetencije, konkretnije, usvajanje poželjnog ponašanja u prometu i dr.
Nakon predstave „Bebe su super“ 15.5., u našoj je skupini održana radionica s gospođom Morenom Dolenc, interpretatoricom i izvođačicom predstave. Zajedničkom izvedbom pokretne igre s pjevanjem „Guske, patke…“ te sekvenci i pjesama iz predstave ostvarena je posebna interakcija između djece i gošće. Kroz likovne aktivnosti djeci je omogućeno druženje te kreativno stvaranje i izražavanje.
LIPANJ:
6.6. održan je piknik u suradnji s odgojiteljima iz jasličke skupine „Ježići“ i pedagoginjom Sanjanom na dvorištu vjeronaučne dvorane. Cilj ovakvih događaja je prije svega druženje, jačanje socijalnih odnosa među djecom u skupini, ali i između skupina, usvajanje pravila kretanja u prometu (kao sudionici – pješaci), interakcija s okolinom i samostalnost.
Djeca su aktivno sudjelovala u uređenju i oblikovanju prostora – sortiranju igračaka i drugih sadržaja iz sobe dnevnog boravka i kupaonice, pripremi i izradi mapa za likovne radove, uređenju garderobnog prostora s ljetnim motivima itd.
[bookmark: _Toc144108071][bookmark: _Toc175665261]	4.3. Ostvarene aktivnosti i projekti kroz pedagošku godinu odgojno-obrazovne skupine „Medići“
U mješovitu vrtićku skupinu „Medići“ uključeno je 24 djece u dobi od 4 do 5 godina. U rujnu je započet odgojno obrazovni rad s 23 djece, a jedno dijete se uključilo u skupinu u siječnju 2024. godine.
Početkom pedagoške godine, u rujnu 2023., održan je roditeljski sastanak s ciljem upoznavanja roditelja s planom i programom rada u skupini koji se temelji na razvojnim, psihomotornim i emocionalnim karakteristikama djece u 4. i 5. godini. Kroz pedagošku godinu održani su individualni razgovori s većinom roditeljima.
Tokom pedagoške godine u skupini je došlo do promjene matičnog odgojitelja. Na mjesto odgojiteljice Tijane Barić u ožujku dolazi odgojiteljica Lana Kovačić.
RUJAN 
Obzirom da je  većina upisane djece već od ranije uključena u ustanovu, mjesec prilagodbe je prošao u opuštenom ozračju. Različitim zajedničkim igrama i aktivnostima razvijali smo međusobno povjerenje, privrženost, sigurnost i osjećaj pripadnosti grupi, prihvaćanje različitosti, razvoj suradništva i tolerancije. Djeca su sudjelovala u prostornoj organizaciji sobe, dogovoru pravila skupine i uspješno usvojila rutinu dana.
U mjesecu rujnu na simboličan smo način obilježili Hrvatski olimpijski dan bijelim majicama i različitim sportskim aktivnostima. Organizirane su: vježbe oblikovanja, poligoni, preskakivanje, penjanje, gađanje meta lopticama i kolutovima te natjecateljske igre s ciljem poticanja razvoja cjelokupne motorike i koordinacije tijela. Organizirana je „Biciklijada“ koja se održala na dvorištu Vrtića. Djeca su imala mogućnost u Vrtić dovesti svoje bicikle, romobile i guralice. Osim motoričkih vještina, potiče se i razvoj strpljivosti čekanjem na red te dijeljenje svojih stvari.
Izmjena godišnjeg doba i dolazak jeseni poticaj su na zapažanje promjena u prirodi. Redoviti boravci na otvorenom i šetnje planirani su sa različitim ciljevima; sakupljanje jesenskih plodova – kestena, žireva, oraha, suhog lišća i prirodnina, osluškivanje zvukova prirode i sl. Raznim likovnim aktivnostima razvijali smo okulomotornu koordinaciju, finu motoriku te osjećaj za estetiku. Sakupljene jesenske plodove djeca su različitim hvataljkama i žlicama prenosila u odgovarajuće posudice u igri pomoću koje smo učili skupove elemenata, brojanje i prepoznavanje brojeva.
U rujnu započinjemo s posjetama Bibliobusu, kako bi svako dijete imalo mogućnost samostalno odabrati knjigu za posudbu. Koristeći posuđene knjige i slikovnice potiče se razvoj govora i bogaćenje djetetova rječnika, utječe na razvoj pozornosti i pamćenja te bogaćenja mašte i kreativnog mišljenja kao i uvođenja djeteta u svijet mašte, umjetnosti i književnosti.
LISTOPAD
Organizirano je obiteljsko druženje u dvorištu vrtića, „Kestenijada“.
Početkom mjeseca listopada obilježili smo Međunarodni dan starijih osoba posjetom gospođe Marije Novinić, članice Udruge umirovljenika Selnica, prabake djeteta iz skupine koja je djecu upoznala s vještinom izrade goblena te su se djeca i sama okušala u vezenju, razvijajući strpljivost, finu motoriku i razvijajući pozitivan odnos prema starijim osobama.
Mjesec listopad obilježile su i brojne aktivnosti vezane uz Dane kruha i zahvalnosti za plodove zemlje. Razlikovanje oblika, opipa i okusa orašastih plodova, čišćenje lješnjaka, oraha, badema. Posjetili smo obližnju pekaru gdje su djeca upoznata s procesom nastajanja pekarskih proizvoda, principom rada stroja za rezanje kruha, te peći za pečenje bureka i pizza. Kroz upoznavanje društvene sredine usvaja se kulturno ophođenje. Vezano uz Dane kruha djeca su se motivirala i na samostalnu pripremu tijesta i modeliranje keksa i peciva. Razvoj razlikovanja i imenovanja različitih okusa poticala se i u aktivnosti izrade voćne salate, uz istraživanje okusa uočavaju se i različitosti u boji, tvrdoći, obliku te korištenje pojmova. Različite aktivnosti vezane uz hranu potiču i usvajanje pravilne prehrane.
Obilježili smo Mjesec hrvatske knjige organizirajući posjet knjižničarke Osnovne škole Selnica i aktivnosti na temu „Priče svuda oko nas“.
Organiziran je i edukativni posjet prometnih policajaca, kako bi djeca što ozbiljnije shvatila opasnosti u prometu i usvojila pravila ponašanja u prometu.
STUDENI
U studenom smo obilježili  Međunarodni dan tolerancije i Međunarodni dan djeteta, te se kroz različite aktivnosti osvješćivali pravo na različitost, poticali razvoj empatije, poštivanje prava drugih i razvoj pozitivne slike o sebi, istaknuvši važnost međusobnog pomaganja. Provodili smo aktivnosti o pravima djece, važnosti tolerancije i osvještavanju samoga sebe, kao što je „Krug dobre volje“ gdje djeca sjede u krugu držeći se za ruke i govore si međusobno što su primijetili da je lijepo na pojedinom prijatelju i po čemu je netko poseban/posebna s ciljem razvoja međusobne podrške i prihvaćanja različitosti.
U sklopu projekta Škole za Afriku upoznajemo Etiopiju i njezina obilježja.  Djeci se nude poticaji za likovno izražavanje vezano uz kuće u Africi, izrada afričkih zvečki i sl. Koristeći radne listove upoznajemo djecu u Etiopiji i uvjete u kojima žive, podsjećamo se na poštivanje različitosti i dječja prava.
Djeca su za Božićni sajam u suradničkim grupama izrađivala kućice za ptice koristeći različite prirodne materijale.
U suradnji sa zdravstvenom voditeljicom Ivanom provodili smo projekt „Moje zdravo tijelo“ koristeći različite enciklopedije, izvodeći pokuse. Uvježbavali smo i usvajali vježbe disanja i vježbe za umirenje i opuštanje s ciljem razvoja samokontrole, samoregulacije i samopouzdanja.


PROSINAC
Tijekom prosinca uključili smo se i u humanitarnu akciju u sklopu projekta “Kutić humanosti”. U suradnji s Crvenim križem, odlučili smo provesti akciju “Adventski kalendar dobrote” te darivati korisnike socijalnog dućana. 
U sklopu projekta “Škole za Afriku” u našem je vrtiću bio organiziran Božićni sajam za koji su djeca, koristeći različite tehnike likovnog kreativnog izražavanja i vježbajući grafomotoriku, izrađivala ukrase i čestitke.
„Medići“ su izrađujući božićne kolačiće u obliku češera, vježbali strpljivost prateći upute recepta i iščekujući krajnji rezultat. Osim strpljivosti, vježbali su čekanje na red u radu u grupi uz podjelu zadataka.
Aktivnosti u prosincu tematski su bile vezane za svetog Nikolu i Božić, izrađivanje čizmica, čestitaka, izrada ukrasnih teglica za božićnu pšenicu. Istraživačke aktivnosti praćenja bubrenja, rasta i briga o pšenici. Pratili smo i promjene u prirodi te istraživali inje, maglu, led, snijeg. Kroz radosno predblagdansko vrijeme surađivali smo i sa društvenom okolinom, dogovarajući različite posjete.
SIJEČANJ
Potaknuti zimskim vremenskim prilikama u siječnju smo provodili različite istraživačko-spoznajne aktivnosti s ledom i snijegom. Uspoređivala se različitost boja, oblika, tvrdoće, teksture, topivosti i sl. Putem istraživačkih aktivnosti promiče se učenje u kojem djeca sama konstruiraju svoje znanje o svijetu koje ih okružuje, spoznaju osnovna znanja o zakonitostima leda, agregatna stanja vode, nastajanje i topivost leda i snijega. Izvodili smo pokus „Snježna mećava“, izrađivali umjetni snijeg, slikali obojenim ledom. Kroz sve aktivnosti potiče se verbalno izražavanje, opis osjeta opipa. Usavršavajući manipulaciju škarama izrađivali smo pahuljice. Djecu se potiče da sama osmisle i urede sobu dnevnog boravka  i garderobu, a osobito zanimljivo je oslikavanje prozorskih stakala. Osim istraživačkih aktivnosti organizirane su igre na snijegu i sanjkanje niz obronak u vrtićkom dvorištu. 
U siječnju počinjemo koristiti sportsku dvoranu Osnovne škole Selnica i isprobavamo različite sportske rekvizite te pomagala koja su nam dostupna u dvorani.
VELJAČA
Likovne aktivnosti  se redovito obogaćuju različitim tehnikama, npr. slikanje sa soli, gužvanje alu folije ili puhanje boje po papiru slamčicama. Puhanjem djeca vježbaju oralnu motoriku i usmjeravanje zračne struje. 
Veljaču smo ispunili zanimljivim događanjima i zabavnim aktivnostima pripreme za Fašnik i Valentinovo. Kroz fašničke dane su se djeca mogla kostimirati po želji što je obogatilo dječju simboličku igru. Upoznavali smo tradicijske međimurske maske, lafre, čaplje, i sl., a posebno zanimljiv je Selnički Pikač kojeg smo vidjeli uživo i na Dječjem selničkom fašniku na kojem smo sudjelovali u suradnji s Osnovnom školom Selnica. Održala se radionica za roditelje na kojoj su se izrađivali kostimi „Rakete“, uz veliki odaziv roditelja. Izrađivali smo valentinovske ukrase, različitim likovnim tehnikama potičući  razvoj zajedništva, međusobnog pomaganja i empatije. Organizirali smo simbolično darivanje ističući da je od bilo kakvog poklona važnije lijepo ponašanje i dobar odnos prema svima a posebno onima koje volimo. 
Tokom veljače smo u suradnji s zdravstvenom voditeljicom Vrtića provodili projekt „Moje tijelo i briga o zdravlju“. Različitim igrama i aktivnostima usvajamo nazive dijelova tijela i spoznajemo njihovu funkciju, učimo o važnosti brige za zdravlje, o sprečavanju i saniranju ozljeda u čemu nam je puno pomogla „Pregača Moje tijelo“ donirana od strane roditelja. Izvodili smo pokus sa paprom kako bi si djeca mogla vizualno predstaviti širenje bakterija i važnost održavanja higijene za zdravlje. Koristimo stolno računalo za proučavanje izgleda bakterija i virusa te se zabavljamo uz priče o Mrljeku i Prljeku. Djeca su uz podršku kuhinjskog osoblja sudjelovala u pripremi zdravog obroka usput uvježbavajući manipuliranje nožićima. Potičemo razvoj samovrednovanja i samopouzdanja - što sve mogu sam - kao i razvoj pozitivnih stavova prema sebi i drugima. Veliki naglasak u aktivnostima i razgovorima je i na prihvaćanju različitosti.
OŽUJAK
U očekivanju proljeća raznim tematskim aktivnostima potaknuli smo svijest o biljnom i životinjom svijetu. Ciklus života leptira prikazivali smo različitim likovnim tehnikama. Istaknuli bismo područje jezika kao sredstvo za poticanje bogaćenja rječnika novim terminima i pojmovima, poticanje komunikacije na materinskom jeziku, a kasnije čitanje i pisanje. Obilježili smo svjetski dan Down sindroma i time pridonijeli na važnosti različitosti. Razvijali smo i širili spoznaje o raznim temama, ukratko onog sto nas okružuje, pa smo time razvijali empatiju prema živim bićima i biljkama, te time upotrijebili životno praktične stvari za praćenje i održavanje rasta sadnica koje smo posadili. Koliko je važan osobni i tuđi prostor, te koliko isti moramo poštivati, vježbali smo i razvijali likovnim oblikovanjem na velikoj bijeloj površini.
TRAVANJ
U travnju nastavljamo razvijati spoznajno istraživačke aktivnosti. Prepoznati interes za kukce kroz aktivnosti smo proveli u šumi. Koristili smo razne alate i pribor kako bi otkrili okruženje i stanište kukaca te same kukce. Proučavanjem raznih enciklopedija, fotografija i slikovnica bogatili smo rječnik i spoznaju o životu kukaca koji nas okružuju. Manipulacijom neoblikovanim i prirodnim materijalima poticali smo razvoj senzornih vještina (miješenjem, spajanjem mokrih i suhih materijala, otiskivanjem, ubadanjem, nizanjem). Istraživanje svojstva materijala, za djecu je rezultiralo razvojem fine motorike, okulomotorike, senzomotorike, pažnje i komunikacije. Za Dan planeta Zemlje u posjeti smo imali volonterku gdje smo osvijestili važnost naše planete i kako poboljšati obnašanje prema planetu Zemlji. Time smo razvijali svijest o važnosti recikliranja i svakodnevne tjelovježbe koja je potrebna za zdrav razvoj našeg tijela. U mjesecu travnju provodimo projekt “Kad se male ruke slože”. Izrađivali smo zastavice s motivom djeteta s raširenim rukama.
SVIBANJ
Osiguravajući i potičući dijete da se kreće i vježba, utječemo na razvoj svih motoričkih sposobnosti. Tako smo u mjesecu svibnju pridali veću važnost kretanju, vježbanju i sportskim aktivnostima. Sportske aktivnosti zahtijevale su koordinaciju, preciznost pokreta, vještine u baratanju predmetima i ravnotežu pri kretanju. Sportskim poligonom potaknuli smo timski rad i suradnju. Neke od provedenih sportskih aktivnosti kod djece su izazvale uzbuđenje i nestrpljivost, dok su neke od aktivnosti zahtijevale međusobno povjerenje, privrženost te ugodno i opušteno ozračje. Povodom majčinog dana, razvijali smo pozitivne emocije uz suradnju s majkama. Korištenjem crnog flomastera djeca su pridavala važnost detaljima i linijama kojima su što realnije pokušavali uprizoriti svoje majke. Djeca su pažljivim slušanjem smisleno odgovarali na pitanja koja su bila postavljena od strane odgojitelja i time pokazali vještine slušanja, smislenog odgovaranja i sastavljanja jednostavnih složenih rečenica.
LIPANJ
U mjesecu lipnju provodimo što više vremena na svježem zraku na dvorištu Vrtića ili u šetnji. Tjelesni razvoj razvijamo korištenjem penjalica, nogometnog igrališta, elementarnim igrama, kotrljanjem niz brijeg. Spoznajni razvoj razvijamo blatnom kuhinjom, prirodnim i neoblikovanim materijalom, brigom o sadnicama, pješčanikom, igrama i manipulacijom s vodom. Posjećujemo novootvoreni vatrogasni dom u našem mjestu, proučavamo i ispitujemo sve vezano za alate koji su nam ponuđeni od strane vatrogasaca. Posjetom smo razvijali pozitivne stavove i odnose prema društvenoj okolini. Ljetna organizacija i toplije vrijeme zahtijevaju i životnu praktičnu organizaciju. Djeca razvijaju samostalnu brigu o vlastitim stvarima, higijeni, odjeći u ruksaku, umivanju, stavljanju kreme sa zaštitnim faktorom i načinu odijevanja obzirom na vremenske uvjete. U lipnju smo sudjelovali u nagradnom natječaju „Vrtionica“ u organizaciji „Vrtnog centra Iva“, „Rasadnika Iva“ i „Međimurskih novina“. Tehnikom oblikovanja na plohi i u prostoru izradili smo maketu prikupljanjem prirodnih i rastresitih materijala. Nizanjem, sastavljanjem, rezanjem, bojanjem, utiskivanjem i ubadanjem prikazali smo naše dvorište iz mašte. Dvorište s puno drveća, gredica za povrće, voće i razno bilje, klupicom za odmor, košem za smeće. Cilj izrade i sudjelovanja je razvoj likovne imaginacije, kreativne apsorpcije i očuvanje prirodnih materijala i okoliša. Razvijali smo osjetljivosti za oblikovanje, građenje, konstrukciju i modeliranje, te korištenjem svih materijala osvijestili brigu o prirodi i našem okolišu. (5. lipnja - Svjetski dan zaštite okoliša).
[bookmark: _Toc144108073][bookmark: _Toc175665262]	4.4. Ostvarene aktivnosti i projekti kroz pedagošku godinu odgojno-obrazovne skupine „Delfinići“
S početkom pedagoške godine u rujnu 2023., starija mješovita odgojno-obrazovna skupina „Delfinići“ broji 28 djece. Tijekom pedagoške godine 2023./2024. kontinuirano se radilo na unapređenju materijalnog konteksta učenja u suradnji s roditeljima i stručnim timom Vrtića te smo redovito radili na strukturiranju prostora vodeći se trenutnim dječjim potrebama i interesima. Stvaranjem bogatijeg materijalnog okruženja podržavali smo i pratili procese učenja djece. U život djece u Vrtiću uključivali smo i roditelje te gradili partnerski odnos zbog zajedničkih zadataka u odnosu na dijete. Cjelokupni prostor Vrtića mijenjao se prema ritmu pedagoške godine, kao i prema aktivnostima Vrtića (godišnja doba, blagdani, aktualni događaji u skupini te prema interesima djece). Također, kontinuirano su se izrađivali poticaji u skupini pomoću kojih se nadopunjavala ponuda materijala u centrima. Nabava potrebnih materijala u suradnji sa stručnim timom očitovala se početkom svakog mjeseca.
RUJAN
DOBRODOŠLA JESEN
(Dječja olimpijada, Prvi dan jeseni, Međunarodni dan pismenosti, Međunarodni dan gluhih)
Hrvatski olimpijski dan obilježili smo kretanjem kroz razne pokretne igre i poligone, igre  s loptama te vježbama razgibavanja cijelog tijela. Osim lopte koristili smo i druge rekvizite za vježbanje (koluti, čunjevi, plastične prepreke, strunjače). 
Međunarodni dan pismenosti obilježili smo izradom vlastite abecede, koristili smo igre za prepoznavanje slova te razne govorne igre. Potičemo i  svjesnost  o očuvanju okoliša stoga smo u šetnji obližnjom livadom skupili grančice koje smo kasnije iskoristili za pisanje svog imena, odnosno oblikovanje na plohi. Rukovanje prirodnim materijalima doprinosi razvoju fine motorike i koordinacije ruka-oko.
Osvrnuli smo se i na medijsku pismenost. Djeci približavamo korisne alate koji im pomažu u učenju i igri. Koristili smo digitalnu aplikaciju QuvierVision pomoću koje smo oživjeli naše crteže i promatrali likovne radove kroz drugu dimenziju.
Međunarodni dan gluhih i nagluhih osoba približavamo djeci kroz upoznavanje pojma znakovnog jezika i učenjem dvoručne abecede kojom su djeca  pokušala ispisati svoje ime. Cilj ovih aktivnosti bio je probuditi svijest o različitostima, poticati razvoj tolerancije te empatije.
Kroz mjesec rujan koristimo prirodni, pedagoški neoblikovani materijal u različitim aktivnostima (likovni centar, građevni centar), promatramo promjene u prirodi i vremenskim uvjetima – osvrt na promjenu godišnjeg doba, popratne promjene i prirodi, upoznavanje jesenskih plodova, biljaka i životinja;  svjesnost promatranja oko sebe i slušanje zvukova oko sebe.
LISTOPAD
Dani kruha, Dan jabuka, Svjetski dan štednje
DJEČJI TJEDAN
Kroz razgovor i aktivnosti osvrćemo se na prava i obaveze djece. U zajedničkoj izradi plakata (u grupama i parovima; timski rad) i igrama razvijamo kooperativnost i potičemo međusobnu suradnju i strpljivost. U raznovrsnim aktivnostima poticali smo djecu na uvažavanje potreba kod drugih te izražavanje vlastitih potreba. Naglašavamo važnost dječjih prava kao i njihovih obaveza koristeći primjere iz vlastitog života, stavljajući naglasak na radne i životno praktične aktivnosti. 
MEĐUNARODNI DAN STARIJIH OSOBA
Međunarodni Dan starijih osoba obilježili smo posjetom Domu za starije i nemoćne osobe Ščavničar u našem mjestu.  Štićenicima doma otpjevali smo nekoliko prigodnih pjesmica te nakon toga proveli vrijeme s njima u društvenim igrama – šah, čovječe ne ljuti se, razne slagarice i sl. Nakon druženja i razgovora s njima, počastili su nas grickalicama. U želji da se potakne poštovanje i empatija  prema starijim i bolesnim osobama potičemo razvoj interesa za druge, prijateljstvo i međusobno pomaganje.
KESTENIJADA
U cilju suradnje sa roditeljima i njegovanju dobrih odnosa održali smo Kestenijadu. Družili smo se uz pečenje kestena, a djeca su se okušala u starim vještinama i zanatima; poput ručnog „ružđenja kuruze“, pripreme mošta od grožđa i pripreme soka od jabuka, „zbiranja tikvi“. Uz ponuđene likovne aktivnosti gdje su koristili jesenske plodove, djeci smo približili nove vještine i tradicijska znanja.
Praćenjem dječjeg interesa započeli smo sa istraživačkim i STEM aktivnostima. Kroz priču „Mali žir“ djeca su pokazala interes za  rast i razvoj biljke. Zasadili smo vlastite biljke (žireve) i pratili rast. Saznali smo koji uvjeti pogoduju rastu i razvoju biljke. Vidljivi proces rasta biljke približili smo djeci pokusom s korijenom celera i mrkve u vodi.
Dan jabuka obilježavamo pokusom. Djeca samostalnim rezanjem jabuke između ostalog, primjećuju i sjemenke koje se nalaze unutar nje. Narezane jabuke stavili smo u različite tekućine (ocat, voda, ulje) i pratili promjene kroz nekoliko tjedana. Nakon proteklog vremena, likovnim izražajem zabilježili smo svoja zapažanja.
Istraživačke aktivnosti pružaju djeci priliku razvoja kreativnosti, divergentnog mišljenja i zaključivanja. Kroz pokuse povećavamo razumijevanje prirodnih pojava, potičemo radoznalost i kritičko mišljenje.
Dane kruha odlučili smo obilježiti pečenjem pizze. Djeca su sudjelovala u pripremi namirnica i na kraju u slast pojela svoju pizzu.  Primjenom  raznih pomagala za pripremu namirnica, djeca su imala mogućnost razvijati  radne i praktične vještine.
Svjetski dan štednje povezali smo sa projektom Škole za Afriku. Osim izrade „kasica“, osvrnuli smo se i na načine štednje te raspravili o pitanjima kao što je „Zašto je važno štedjeti?“. Razgovorom o siromašnijim zemljama svijeta i načinu na koji drugi ljudi žive potičemo približavanje različitosti, empatiju i solidarnost. 
STUDENI
Svi sveti, Međunarodni dan izumitelja, Međunarodni dan dijabetesa, Međunarodni dan dječjih prava
U studenom neplanirano započinje projekt „Svemir“. Nakon pročitane slikovnice o Sjevernom polu i topljenju ledenjaka, otvorilo se mnoštvo novih pitanja i tema. Kako bi djeci što više približili sve što nas okružuje, uključujući svemir, izrađujemo maketu Sunčevog sustava pomoću kaširanih balona. Spontano se nadovezuju i razne druge likovne kao i istraživačke aktivnosti na temu svemira. Na ovaj način kod djece potičemo maštu i kreativnost, kritičko promišljanje te razvijamo likovni senzibilitet za različite tehnike i materijale.
IZUMI I IZUMITELJI
Izumitelje povezujemo sa projektom svemir i izrađujemo heliocentrični sustav te upoznajemo znanstvenika Nikolu Kopernika. Kroz edukativne slikovnice i enciklopedije saznajemo i za druge izumitelje i njihove izume koje koristimo i danas (saharin, penicilin, struja, auto, penkala…).
SLATKIŠI
S obzirom da u skupini boravi djevojčica sa dijabetesom, odlučili smo pojam dijabetesa približiti i objasniti i ostaloj djeci. Kroz suradnju sa zdravstvenom voditeljicom Vrtića, pronašli smo podatke o količini šećera u određenim proizvodima koje konzumiramo na dnevnoj bazi. Kako bi djeci što realnije dočarali količinu šećera, pomoću kuhinjske vage smo ga izvagali i usporedili sa različitim namirnicama. Na ovaj način razvijali smo pozitivne stavove i odnose prema okolini, a u isto vrijeme uvježbavali predmatematičke vještine.
PROSINAC
1. dan zime, Sveti Nikola, Božić, priredba
Početak zime obilježili smo prigodnim pjesmicama i pričama. Uočavali smo promjene u prirodi u čemu nam pomažu i edukativne slikovnice (kao što je „Mala pahulja“),  klasificirali smo životinje koje spavaju i koje ne spavaju zimski san. Pomoću snijega i leda učili smo o agregatnim stanjima, imenovali zimske sportove i rekvizite te razvijali psihomotorne sposobnosti u složenim vještinama (zimski sportovi, boravak na snijegu).
Iako je početno bila planirana provedba mini projekta Svijetlo i sjena, projekt nije proveden. Djeca su svoju pažnju i interes usmjerili u projekt svemir te smo nastavili njegovo provođenje. Kroz prosinac smo se upoznali sa raznim novim pojmovima kao što su galaksije, meteori, kometi i asteroidi te smo, potaknuti proučavanjem različitih enciklopedija i atlasa svemira, oformili kutić svemira u sobi dnevnog boravka. Djeca su se samoinicijativno podijelila u timove te uz dogovaranje, kompromise, međusobnu suradnju i uvažavanje tuđeg mišljenja, provodili likovne aktivnosti uz korištenje različitog likovnog materijala. Uskoro nam je soba dnevnog boravka postala galerija sa izloženim likovnim radovima na temu svemira, a na istu temu izradili smo i autorsku slikovnicu „Božić u svemiru“ koja je i digitalno obrađena.
SIJEČANJ
Međunarodni dan zagrljaja,  Svjetski dan smijeha
ZAGRLJAJ-NE KOŠTA NIŠTA, A ZNAČI MNOGO 
Kako bi obilježili Međunarodni dan zagrljaja, organizirali smo akciju dijeljenja besplatnih zagrljaja po prostoru Vrtića. Ciljevi koje smo željeli ostvariti ovom aktivnošću su razvoj pozitivnih emocionalnih stanja, razvoj empatije i odnosa sa vršnjacima. 
SMIJEH LIJEČI 
S obzirom na važnost predčitalačkih vještina kod predškolaca, svakodnevno provodimo govorne igre. Kako bi obilježili Svjetski dan smijeha pokušali smo se međusobno nasmijati koristeći govor (pričajući viceve i postavljajući zagonetke). Djeci je ova aktivnost bila vrlo zabavna i zanimljiva te smo je odlučili proširiti. U nadolazećim danima izradili smo plakat sa vlastitim zagonetkama. Na ovaj smo način razvijali pozitivna emocionalna stanja, stvarali bolju sliku o sebi te razvijali odnose sa vršnjacima (prijateljstvo, zajedništvo) kao i s odraslim osobama (prilikom predstavljanja plakata sa zagonetkama; samopouzdanje, osjećaj važnosti). Također smo razvijali  vještine slušanja i komunikacije te uvažavanja tuđeg mišljenja.
U siječnju smo realizirali suradnju s roditeljima i organizirali večernje promatranje mjeseca pomoću teleskopa te zajedničko druženje. 
VELJAČA
Valentinovo, Dan ružičastih majica, maškare
ZEMLJA – RELJEF I GRAĐA NAŠE PLANETE
Kako je interes djece još od studenog usmjeren na svemir i planete, odlučili smo bolje upoznati vlastiti planet Zemlju pa smo se upoznali sa plimom i osekom, saznali što na nju utječe te smo se upoznali i sa atmosferom, zemljinom jezgrom i dr. Izvodili smo pokuse nastanka plime i oseke dok smo likovnim izražajem dočarali izgled i sadržaj zemljine unutrašnjosti.
Približavamo i pojmove vremenskih prilika i nepogoda; potresi, vulkani, tsunami, poplave; pokusi nastanka erupcije vulkana, STEM aktivnost pomoću lego kockica; simulacija potresa i epicentra. Na ovaj način stvaramo iskustvo i spoznaju o predmetnoj, prirodnoj i društvenoj okolini (istraživanje, staništa, kontinenti, šuma, more, planina, pustinje...).
Koristimo slikovnice, enciklopedije, atlase i medije da upoznamo razne reljefe naše Zemlje. Istraživanjem djeca stvaraju iskustvo odnosa i veza među pojavama, razvijaju finu i grubu motoriku kroz praktične aktivnosti i eksperimente.
DAN RUŽIČASTIH MAJICA
Ovaj dan obilježavamo nošenjem ružičastih majica te izradom likovnog plakata. Razgovaramo o tome zašto se obilježava ovaj dan. Djeca su zapamtila priču od prošle godine. Osvrnuli smo se i na to da je dječacima izazovno nositi ružičastu majicu zbog predrasuda. Razgovorom o toj temi potičemo na izražavanje emocija, razvoj empatije, osvještavamo vršnjačko nasilje i potičemo međusobno prihvaćanje različitosti.
Valentinovo i maškare obilježavamo prigodnim aktivnostima, sudjelovanjem na Malom serjojnskom fašniku te na Dječjem selničkom fašniku u maskama astronauta.
OŽUJAK
Dan žena, Dan očeva, Svjetski dan oralnog zdravlja, Svjetski dan kazališta za djecu i mlade, Prvi dan proljeća, Svjetski dan osoba sa Down sindromom, Svjetski dan voda
S dolaskom proljeća kojeg obilježavamo likovnim, istraživačkim i glazbenim aktivnostima, puno vremena provodimo na otvorenom, a koristimo i sportsku dvoranu Osnovne škole Selnica. Grubu motoriku zadovoljavamo kretanjem, vježbanjem, kretanjem sa preprekama, korištenjem rekvizita u školskoj dvorani poput užeta za penjanje, švedske ljestve, skakaonica itd. Fina motorika obuhvaća preciznost, sitne pokrete rukom, zadržavanje koncentracije između oka i ruke a razvijamo ju kroz likovne aktivnosti povodom obilježavanja važnih datuma (Dan žena, Dan očeva, prvi dan proljeća). U suradnji sa zdravstvenom voditeljicom Ivanom, povodom Svjetskog dana oralnog zdravlja, ponavljamo pravilno pranje zubi, važnost izgleda četkice, količinu zubne paste koja je potrebna za pranje zubi, vrijeme pranja (koristimo mali pješčani sat) te proširujemo već postojeća znanja o oralnoj higijeni.
Svjetski dan voda nadovezujemo na znanje koje djeca već imaju kroz istraživanje o svemiru i utjecaja raznih čimbenika na naš planet. Usvajamo pojmove cirkulacije vode u prirodi i izrađujemo plakat sa manjom grupom djece. Potičemo na očuvanje okoliša i održivi razvoj, proširujemo spoznaje o promjenama u prirodi, biljkama, životinjama. Upoznajemo se sa ponašanjem vode u različitih okolišima i uvjetima (mirni i brzi tok vode, agregatna stanja).
U ožujku je realizirana posjeta planetarija Odiseja; djeci je predstavljen svemir pomoću video projekcije u “balonu”. „Delfinići“ su tada mogli doći do izražaja zbog već postojećeg znanja o svemiru. Na taj način poticali smo njihovo samopouzdanje i doprinijeli stvaranju bolje slike o sebi.
TRAVANJ
Međunarodni dan dječje knjige, Dan zdravlja; Dan planeta Zemlje, Međunarodni dan plesa, Uskrs
SRETAN USKRS 
Raznim aktivnostima (bojanje, izrezivanja jaja) bojali smo i ukrašavali pisanice. Time smo poticali djecu na ljubav, radost, dobrotu, strpljivost i spremnost da pomognu prijateljima u skupini, drugoj djeci, svojoj obitelji i  utjecali na razvoj govora te razvoj vještine slušanja i razgovaranja. 
DJEČJA KNJIGA
Kroz pedagošku godinu djeca samoinicijativno traže enciklopedije i u međusobnoj suradnji s vršnjacima raspravljaju o svemiru, planeti Zemlji, reljefima... Djeca koja već znaju čitati ovdje dolaze do izražaja i vole pomagati čitajući drugima. Djeca donose od doma svoje najdraže slikovnice, kratko prepričavaju radnju o kojoj tada konstruktivno raspravljamo. Na taj način potičemo dječji interes prema knjizi, sposobnost prepričavanja, vještinu slušanja drugih, bogaćenje rječnika i korištenje novih riječi.
Dan planeta Zemlje 
Nadovezujemo se na reljef naše Zemlje. Upoznajemo špilje i usvajamo nove pojmove poput stalagmita i stalaktita; kako nastaju, kakav je okoliš u špiljama, ima li životinja. Napravili smo i pokus kojim smo uspjeli  stvoriti vlastite stalagmite i stalaktite.
Osvrnuli smo se i na pustinje, usvojili nove pojmove poput dina i oaza. Izveli smo pokus simulacije nastanka dina pomoću pijeska iz pješčanika i fena. Uspješno integriranje istraživačkih aktivnosti u svakodnevni rad s djecom predškolske dobi značajno doprinosi njihovom cjelokupnom razvoju.
SVIBANJ
Majčin dan, Međunarodni dan obitelji, Svjetski dan sporta, Dan Sunca
MAMA I JA 
Tijekom ovog mjeseca poticali smo govorne aktivnosti djece, izrađivali  poklone za majke te se na taj način i likovno izražavali. Njegovali smo ljubav prema majci, osvijestili važnost obitelji i međusobne brige jednih za druge.
Obilježili smo i Međunarodni dan obitelji. Djeca su upoznala pojam obiteljskog stabla i nacrtali svoje obiteljsko stablo. Ovom aktivnošću potičemo međusobnu suradnju i raspravu te zaključivanje o obiteljskim povezanostima.
Svjetski dan sporta
U organizaciji roditelja jednog djeteta iz skupine, djeca su se upoznala sa orijentacijskim trčanjem. Usvojila su znanje čitanja karte i slijeđenja punktova te se natjecala tko će brže proći izrađenu stazu na dvorištu Vrtića.
Kroz svakodnevni boravak na dvorištu Vrtića proveli smo i natjecanje u izvođenju zvijezde i špagu, te igre sa gumom i  igru „Usa-Usa“.
Spontano uočavanje i istraživanje biljnog i životinjskog svijeta u dvorištu Vrtića potiče djecu na razvoj kognitivnih sposobnosti, potiče radoznalost i kritičko razmišljanje te povećava razumijevanje prirodnih i društvenih pojava. 
SUNČEV SJAJ
Zbog interesa djece na drugačije teme, ovaj projekt nije ostvaren.
LIPANJ
Svjetski dan zaštite okoliša, Prvi dan ljeta
Svakodnevnim razvrstavanjem otpada u sobi dnevnog boravka te sakupljanjem čepova poticali smo djecu na očuvanje neposrednog okoliša koji nas okružuje.
Ljeto smo dočekali pjesmama i pričama vezanim uz godišnja doba. Boravak na zraku, odnosno vrtićkom dvorištu omogućio je djeci razne aktivnosti (igre vodom, igre u blatnoj kuhinji te u pješčaniku, igre na nogometnom terenu...). Na taj način razvijali smo kod djece potrebu za aktivnom zaštitom od sunca, upoznali ih s dobrim i lošim stranama sunca, dok su nam igre s vodom omogućile razvijanje preciznosti (ulijevanje-izlijevanje s različitom ambalažom, nošenje bez prolijevanja ...).
Po završetku pedagoške godine, većina planiranih aktivnosti djelomično je ostvarena. S obzirom na drugačiji interes djece, sve njihove potrebe bile su zadovoljene kroz projekt Svemir. Ciljevi iz planiranih aktivnosti preslikani su u postojeći projekt te su maksimalno ostvareni. Dječji interes na temu svemira rezultirao je autorskom slikovnicom „Delfinići u svemiru“. Slikovnica je preoblikovana u igrokaz koji se izvodio na završnoj priredbi predškolaca. 

Voditelji: Nataša Šparavec i Emanuela Hrašćan

U Program predškole 2023./2024. godine upisano je 24 djece, a 4 djece u isto vrijeme sudjelovalo je u radu prilagođenom uzrastu za djecu od 4. do 6. godine. 
Provođenje Programa predškole realizirali smo uglavnom ponedjeljkom, srijedom i petkom, ovisno o ostalim planiranim aktivnostima kroz godinu. Program se provodio od listopada pa do kraja svibnja te je realizirana predviđena satnica. 
Prije samog provođenja Programa predškole organiziran je roditeljski sastanak na kojem su odgojiteljice roditeljima dale sve potrebne obavijesti o trajanju i načinu provođenja Programa. Sastavni dio inicijalnog roditeljskog sastanka je upoznavanje roditelja s razvojnim, psiho-motoričkim i emocionalnim karakteristikama šestogodišnjaka, a uz to prezentirani su im ciljevi i zadaće cjelokupnog Programa predškole. Upoznati su s tjednim i dnevnim izvršavanjem Programa. 
Cilj Programa bio je poticati sva područja njihovog razvoja, a posebno socio-emocionalni razvoj (razvoj pozitivne slike o sebi, socijalizacija, poticanje samostalnosti, odgovornosti), govorni razvoj i komunikaciju (prepričavanje priča, poticanje predčitalačkih i predmatematičkih vještina, vježbe grafomotorike, vježbe za razvoj okulomotorne koordinacije) te razvoj složenih vještina kretanja, razvoj pažnje i koncentracije te samostalno rješavanje problemskih situacija. Na kraju provođenja uočile smo vidljiv napredak kod djece u odnosu na početak pedagoške godine. Većina djece usvojila je pojam broja, skupa, prostorne odnose, vremenske odnose, godišnja doba, geometrijska tijela i oblike. 
Suradnja s roditeljima je bila kontinuirana i uglavnom uspješna. Individualno su se informirali o napretku djece i različitim potrebama djece. Suradnja sa stručnim timom i ravnateljicom redovito je održavana prema potrebama i trenutnim izazovima. Jedno je dijete dobilo odgodu od upisa u osnovnu školu te će ponovo pohađati Program predškole u pedagoškoj godini 2024./2025.

	Ravnatelj Vrtića je rukovodilac ustanove u organizacijskom, pravnom, zakonodavnom, financijskom i stručno pedagoškom smislu. Rukovodi cjelokupnim poslovanjem Vrtića, zastupa i predstavlja Vrtić i u njegovo ime zaključuje poslove i ugovore, koordinira i usklađuje proces rada. Ravnatelj je odgovoran za zakonitost rada ustanove. Ostvarile su se ove zadaće temeljem Godišnjeg programa:
· Izrada Godišnjeg plana i programa rada te Kurikuluma
· Izvršena analiza rada i postignuća u pedagoškoj godini
· Planirane i održane sjednice Odgojiteljskog vijeća
· Pripremljeni su radni sastanci s odgojiteljima, no u nedovoljnom broju
· Koordiniran je rad svih skupina, djelatnika i tehničkog osoblja
· Administrativno-upravni poslovi su djelomično ostvareni uz pomoć djelatnice Općine Selnica
· Financijsko - računovodstveni poslovi su ostvareni uz pomoć djelatnice Općine Selnica
Poslovi organizacije rada Vrtića koji su ostvareni:
· obogaćivanje uvjeta života u vrtiću – osigurati djeci ugodan boravak u vrtiću, što znači nabavu novih igračaka, estetsko uređenje vrtića, dovesti kazalište u vrtić, pobrinuti se za uređenje dvorišta, igrala…;
· osiguranje materijalnih uvjeta rada – u okviru financijskih mogućnosti pomoći    odgojiteljima u odabiru sredstava potrebnih za rad;
· pomoć u sagledavanju razine vlastite odgojne prakse i mogućnosti promjena stručnih 
· spoznaja o razvoju učenja i komunikacijskim procesima – kontinuirano djelovanje kroz individualne razgovore, stručne informacije, seminare i aktive, motiviranje i rad s odgojiteljima u uvođenju inovacija u integracijskom pristupu rada s djecom, mijenjanjem organizacije prostora je djelomično ostvareno;
· rad na planu i programu te godišnjem izvješću;
· poticanje i omogućavanje utjecaja na program skupine glede tradicije i obiteljskih običaja u dogovoru s roditeljima;
· informiranje roditelja o životu u vrtiću – preko roditeljskih sastanaka, individualnih razgovora, kutića za roditelje i prisustvom roditelja u grupi je bilo djelomično
· pripreme za roditeljske sastanke i druženja - uključivanje roditelja u aktivnosti Vrtića;
· povezivanje sa stručnim i društvenim čimbenicima iz okruženja vrtića – vrtić se ove godine uključio u sva zbivanja na nivou mjesta
· prepoznavanje problema pojedinog radnog procesa i njihovo rješavanje u komunikaciji s djelatnicima, Upravnim vijećem i Osnivačem
· praćenje, proučavanje i tumačenje zakonskih propisa, akata, programa i odluka bitnih za rad i djelovanje Vrtića ove je pedagoške godine bilo značajno, posebice uvođenje digitalnog uredskog poslovanja;
· organizacija kazališnih predstava u našem Vrtiću, sudjelovanje u organizaciji  	 priredbi, izleta i raznih drugih manifestacija.
[bookmark: _Toc144108076][bookmark: _Toc175665265]	4.6. Izvješće o realizaciji Godišnjeg plana i programa rada stručne suradnice pedagoginje za pedagošku godinu 2023./2024.
[bookmark: _Toc144108077]1. Poslovi pripreme za ostvarivanje programa
Stručna suradnica pedagoginja surađivala je s ravnateljicom Vrtića u kreiranju Godišnjeg plana i programa rada. Također, izrađen je Godišnji plan i program rada pedagoga. 
Tijekom pedagoške godine na natječaje su prijavljivani projekti koji bi omogućili estetsko uređenje prostora za izvođenje odgojno-obrazovnog rada. Također, realizirano je akcijsko istraživanje naziva Uloga pedagoga u radu s odgojiteljima na unaprjeđivanju dokumentiranja odgojno-obrazovnog rada.  Navedeno je omogućilo daljnje planiranje i programiranje praćenja i unaprjeđivanja odgojno-obrazovnog rada vrtića.
Ove smo se pedagoške godine, uz postojeće projekte, uključili u nove. Svi projekti uspješno su realizirani te je o njihovoj realizaciji izrađeno zasebno izvješće. 
Za ljetnu je organizaciju rada napravljen Ljetni plan odgojno-obrazovnog rada s djecom u kojem se nalaze aktivnosti koje će se provoditi s djecom tijekom lipnja, srpnja i kolovoza. Izvješće o realizaciji Ljetnog plana odgojno-obrazovnog rada s djecom dio je Godišnjeg izvješća o radu Vrtića.
2. Poslovi neposrednog sudjelovanja u odgojno-obrazovnom procesu
U neposrednom radu u odgojno-obrazovnim skupinama praćenje i procjenjivanje aktualnih potreba djece zabilježeno je u svim odgojno-obrazovnim skupinama. 
Timskom opservacijom i ispunjavanjem Protokola za praćenje prilagodbe pratila su se novoupisana djeca. Tijekom godine intenzivnije su se pratila djeca kod kojih su se uočavali problemi s ponašanjem, razvojna odstupanja te općenito djeca s posebnim potrebama. Kod primijećenih razvojnih odstupanja, odgojiteljima je dana Lista praćenja dječjeg razvoja za određenu dob te je ostvarena suradnja vezana uz razgovor s roditeljima o ovoj delikatnoj temi. Na taj je način u odgojno-obrazovnoj skupini „Ježići“ otkriveno dijete s posebnim potrebama te je, u razgovoru s roditeljima, upućeno na daljnju analizu. Također, izrađen je individualizirani program rada za dijete s dijagnozom autizma te su napisana mišljenja predškolske ustanove za potrebe uključivanja asistenata u rad odgojno-obrazovnih skupina u koje su uključena djeca s posebnim potrebama.
Intenzivno je praćen rad odgojiteljice Emanuele Hrašćan koja je provodila projektni oblik rada s odgojno-obrazovnom skupinom „Delfinići“. Pedagoginja je aktivno pratila razvoj aktivnosti u ovoj odgojno-obrazovnoj skupini te smjer u kojem se razvijao ovaj projekt. Odgojiteljica Hrašćan svojim je radom i zalaganjem motivirala djecu, podupirala ih i razvijala interes za ovu temu omogućujući im razvoj različitih strategija učenja. Djecu je percipirala kao kompetentne i aktivne sukreatore odgojno-obrazovnog procesa te je razvijala njihovu autonomiju. 
Tijekom ove pedagoške godine ostvarena je kvalitetna suradnja s odgojiteljima koja se očitovala u podršci pri osmišljavanju pedagoških uvjeta za zadovoljavanje djetetovih potreba te podršci u suradnji s roditeljima (sudjelovanje na individualnim razgovorima te održavanje određene teme na roditeljskom sastanku). Tijekom podrške pri osmišljavanju pedagoških uvjeta za zadovoljavanje djetetovih potreba odgojiteljima je pružena podrška pri pedagoškom osmišljavanju sobe dnevnog boravka te poticanje i pomoć u provođenju projektnog oblika rada. 
Nastavljena je praksa održavanja radnih dogovora i refleksija koje su bile vezane uz akcijsko istraživanje koje je ove pedagoške godine provedeno. Radni dogovori i refleksije održavale su se svaki drugi tjedan. U sljedećoj se pedagoškoj godini planira zadržati odražavanje refleksija zbog pružanja podrške u suradnji s roditeljima, u provođenju projektnog oblika rada s djecom, prostornom osmišljavanju sobe dnevnog boravka i neiskorištenih prostora Vrtića te općenito pružanju podrške u odgojno-obrazovnom radu s djecom. 
Suradnja s ravnateljicom ostvarena je u svim segmentima vezanima uz kulturnu i javnu djelatnost, osiguravanje prostornih uvjeta za izvođenje kvalitetnog odgojno-obrazovnog rada, praćenje stručnog usavršavanja odgojitelja, didaktičku opremljenost Vrtića i nabavu sredstava i pomagala te suradnju u rješavanju tekućih problema.
Suradnja sa zdravstvenom voditeljicom ostvarena je osmišljavanjem aktivnosti vezanih uz obilježavanje značajnih datuma, organiziranjem edukacije o prvoj pomoći u suradnji s Gradskim društvom Crvenog križa Čakovec te tijekom provođenja Tjedna zdravlja, kao i u ostalim svakodnevnim segmentima rada.
Suradnja s roditeljima  ostvarena je putem komunikacije pisane riječi, kutića za roditelje na web stranici i u prostoriji vrtića (gornji kat), odražavanjem izlaganja na roditeljskim sastancima te odražavanjem radionica „Rastimo zajedno“. Također, ostvarena je putem individualnih razgovora te informiranjem roditelja o životu Vrtića.
Tijekom godine nastojala se kontinuirano unapređivati odgojno-obrazovna praksa sukladno pravima i interesima djeteta te uvažavajući važeće zakonske akte.
3. Stručno usavršavanje odgojno-obrazovnih djelatnika
Stručno usavršavanje pedagoga
Tijekom pedagoške godine stručni suradnik pedagog intenzivno prati inozemnu i tuzemnu stručnu literaturu te sudjeluje u raznim edukacijama.  Redovito prati stranice Agencije za odgoj i obrazovanje i Ministarstva znanosti i obrazovanja kao i ostale važne stranice te se sukladno interesu aktivno uključuje u pripremljene edukacije. Praćenjem, čitanjem i čitalačkim dnevnikom nastoji unaprijediti svoj rad te djelovati na kvalitetu odgojno obrazovne ustanove. Tijekom godine posebno se usredotočuje na teme vezane uz oblike internog stručnog usavršavanja, dokumentiranja, podizanje kvalitete rada odgojno-obrazovne ustanove.
Stručno usavršavanje odgojitelja
Tijekom pedagoške godine 2023./2024. realizirano je interno stručno usavršavanje odgojno-obrazovnih djelatnika dječjeg vrtića u smislu održavanja radnih dogovora, refleksija, realiziranih predavanja vanjskih suradnika te redovitog održavanja odgojiteljskih vijeća. 
Za odgojitelje je organizirana radionica izrade kulise dvorca, ciklus radionica naziva „Socioemocionalni razvoj djeteta i metode samoregulacije emocija kod djece te metode sprječavanja "burnouta"“ (Irena Šestak) te izlaganje „Razumijevanje djeteta, odgojno-obrazovnog procesa i profesionalne uloge praktičara“ (Anita Malašić). Također, u sklopu radnih dogovora, održano je izlaganje o pedagoškoj dokumentaciji kao uvod u izlaganje Anite Malašić.
Tijekom godine kontinuirano je praćena stručna literatura tuzemnih i inozemnih autora. Temeljem praćene literature poticalo se na implementaciju promjena u odgojno obrazovnom radu. Nadalje, stručni suradnik je redovito pratio web stranice Agencije za odgoj i obrazovanje i Ministarstva znanosti i obrazovanja kao i ostale važne stranice te izvještavao odgojitelje o tekućim promjenama i edukacijama.
Tijekom pedagoške godine ostvarena je suradnja s odgojiteljicom-pripravnicom koja se vratila s rodiljnog dopusta, praćen je njezin rad te je ostvarena prva ogledna aktivnost. S odgojiteljicom-pripravnicom se prošlo kroz sve stavke navedeno u Planu stažiranja te joj je dana recentna literatura koja će joj omogućiti pripremu za polaganje stručnog ispita.
4. Bibliotečno – informacijska i dokumentacijska djelatnost
Tijekom godine u skladu s pravilima struke stručni je suradnik vodio vlastitu pedagošku dokumentaciju te poticao odgojitelje na zajednički timski rad. Pregledom Knjige pedagoške dokumentacije odgojno-obrazovne skupine utvrđen je napredak u odnosu na prošlu pedagošku godinu i pridržavanje dogovorenih smjernica za ispunjavanje Knjige pedagoške dokumentacije odgojno-obrazovne skupine. Tijekom pedagoške godine inventar vrtićke knjižnice dopunjen je nabavkom novih knjiga, što stručne, što dječje literature te je roditeljima i djeci omogućeno njihovo posuđivanje. 
U uredu pedagoga nalaze se individualni portfoliji za svako upisano dijete, kako bi se dijete kontinuirano moglo pratiti. 
5. Vrednovanje odgojno-obrazovnog rada
Tijekom pedagoške godine redovito se pregledavala i vodila pedagoška dokumentacija. Za ostvarene je projekte na razini Vrtića napisano izvješće o njihovoj realizaciji. 
U sklopu akcijskog istraživanja obrađivali su se i interpretirali rezultati istraživanja te će se prezentirati odgojiteljima s ciljem daljnjeg unaprjeđivanja odgojno-obrazovnog rada. 
6. Ostali poslovi
Tijekom pedagoške godine produbila se suradnja s postojećim, ali se i ostvarila s novim udrugama i poduzećima. Uključivanjem u nove projekte ostvarila se suradnja sa ZEO Nobilisom, Humana Novom, UNICEF-om, Gradskim društvom Crveni križ Čakovec. Također, ove smo pedagoške godine kontaktirali tvrtke CS d.o.o. koja je donirala plexiglas za izradu svjetlećeg stola te tvrtka IM-COMP d.o.o. koja je donirala zrcala.
[bookmark: _Toc175665266]	4.7. Izvješće o realizaciji Godišnjeg plana i programa rada zdravstvene voditeljice-medicinske sestre za pedagošku godinu 2023./2024.
Zdravstveni voditelj: Ivana Marčec
Tijekom pedagoške godine kontinuirano se radilo na zdravstvenoj zaštiti djece, praćenju i unapređenju sanitarno-higijenskih uvjeta, praćenju i unapređenju pravilne prehrane te pripremi i realizaciju zdravstvenog odgoja. U ostvarivanju tih zadataka ključnu ulogu imala je najprije kvalitetna komunikacija između odgojitelja, stručnih suradnika, roditelja, osoblja kuhinje i ostalim vanjskim suradnicima (pedijatri, drugi vrtići..,), a planirane zadaće su ispunjene.
1. Zdravstvena zaštita djece
Prikupljeni su svi potrebni zdravstveni dokumenti o djeci. Prikupljane su liječničke potvrde o obavljenom sistematskom zdravstvenom pregledu predškolskog djeteta prije upisa u dječji vrtić, dokumenti o cijepljenju djeteta i praćena je evidencija procijepljenosti, prikupljene su liječničke potvrde o obavljenom zdravstvenom pregledu djeteta nakon izostanka iz vrtića zbog bolesti. Stalno praćenje zdravstvenog statusa djece kroz kontinuirano praćenje pobola djece i praćenje epidemiološke situacije te, po potrebi, provođenje protuepidemijskih mjera u slučaju zarazne bolesti. Provedeno je zdravstveno prosvjećivanje i zdravstveni odgoj djece, suradnja s izabranim doktorima medicine – pedijatrima, provodio se nadzor nad adekvatnom prehranom djece, prevencija pretilosti te usvajanje kulture prehrane. Praćen je rast i razvoj djece kroz antropometrijska mjerenja, provođenja zdravstvenog odgoja djece, roditelja i svih zaposlenika Vrtića i sudjelovanje u rješavanju problemskih situacija vezanih uz zdravlje djeteta. Identifikacija djece s posebnim zdravstvenim potrebama (kronične bolesti, alergije…), upoznavanje zaposlenih u Vrtiću s karakteristikama razvoja djeteta i njegovim potrebama pružanjem informacija i pisanih uputa. Pravovremeno zadovoljavanje osnovnih bioloških potreba djece i to osiguravanjem optimalnog razvoja djece poticanjem svakodnevnog boravka na zraku (kad vremenske prilike dopuštaju), poticanje kulturno - higijenskih navika kod djece (pranje ruku, upotreba WC-a, upotreba maramica, ponašanje za vrijeme obroka..) putem raznih odgojno obrazovnih sadržaja ovisno o dobi.  Praćenje tjelesnog rasta i razvoja djece u skupini ili individualno i njihovih potreba te poduzimanje potrebnih mjera kroz antropometrijska mjerenja djece i analiza antropometrijskog mjerenja, individualna, analiza grupe i općenito na nivou vrtića uz bogaćenje dječje spoznaje o navikama zdravog načina življenja – pravilna prehrana. 

2. Sanitarno-higijenski uvjeti u Vrtiću 
Osiguranje visoke razine higijene objekta praćenjem, nadziranjem i predlaganjem mjera za poboljšanje sanitarno – higijenskih uvjeta rada u Vrtiću, ispunjavanje uvjeta smještaja i to: pregledom prostora prilikom pranja i čišćenja, praćenjem provođenja svakodnevne dezinfekcije (sanitarni čvorovi, kuhinja, stolovi, stolci...), osiguranjem optimalnih mikroklimatskih uvjeta unutar objekta (temperatura, vlažnost, osvjetljenje), osiguranjem dovoljne količine sredstava za opću higijenu djece, nadzor nad mijenjanjem i pranjem posteljine, briga o ispunjavanju uvjeta u pogledu zdravstvene ispravnosti igračaka i drugih predmeta opće uporabe, pregled igrališta, osiguranje sigurnosti djece kontrolom ulaza i izlaza te zatvaranjem vrata. Provođenje i praćenje HACCP sustava prilikom pripreme hrane te kontrola provođenja istog putem odgovarajuće HACCP dokumentacije.  Mjere prevencije od zaraznih bolesti. Edukacije za osiguranje stjecanja osnovnog i proširenog znanja o zdravstvenoj ispravnosti namirnica i osobne higijene osoba koje rade u proizvodnji i prometu namirnica (tečaj „higijenskog minimuma“), praćenje i pravovremeno upućivanje na sanitarno zdravstvene preglede svih zaposlenika Vrtića. Većina planiranih zadaća je ispunjena.
3. Pravilna prehrana djece
Sastavljanje jelovnika baziralo se na dogovoru s kuharicom, servirkom i ravnateljicom. Sastavljanje jelovnika u skladu prema važećim prehrambenim standardima i normativima, prehrana je odgovarajuća za dob, planirana prema duljini boravka djeteta u vrtiću, raznovrsna, pripremljena od sezonskih namirnica odgovarajućih za prehranu djece predškolske dobi, svježa, dobro kombinirana i kontrolirana, a sve radi osiguranja optimalnog rasta i razvoja djece. Provedena je identifikacija individualnih specifičnosti i posebnih potreba djeteta putem individualnih razgovora s roditeljima i temeljem liječničke dokumentacije kod djece koja su alergična na određenu hranu, kod pretilost, pothranjenost, bolesti probavnog sustava...). Educirani su odgojitelji o važnosti individualizirane prehrane i važnosti pojedinih namirnica te kako motivirati djecu na prihvaćanje pojedinih jela i namirnica.  Kontrolirano je pravilno postupanje o posluživanja, poštujući sve higijensko-sanitarne principe. Informiranje roditelja i praćenje proslava rođendana prema preporučenim prehrambenim standardima, na roditeljskom sastanku upozorilo se roditelje da se čašćenje bazira na voću, a ako žele mogu donijeti minimalno grickalica. Na web stranicama kao i na oglasnoj ploči koja se nalazi na ulazu Vrtića stavljen je jelovnik za cijeli tjedan, a pokraj jelovnika mogu se pročitati zanimljivi članci vezani za prehranu koji su bili redovito mijenjani.
4. Zdravstveni odgoj
Kontinuirana edukacija djece u svezi sa stjecanjem pravilnih higijenskih navika. Edukacija pranja ruku pomoću slikovnice „Prljek i Mrljek“, sličica koja se nalaze iznad umivaonika te demonstracije pravilnog postupka pranja ruku s djecom. Edukacija djece od najranije dobi, važnosti upućivanja i obraćanja zdravstvenim radnicima kao našim prijateljima koji nam u bolesti mogu pomoći te upoznavanje djece s osnovnim i najučestalijim medicinskim postupcima, a sve prezentacijom edukativne slikovnice „Mali medo se razbolio“. Tijekom travnja (4. Mjesec) provodio se Tjedan zdravlja. Prvog dana djeca iz skupine „Medići“ upoznavala su osnovne ljudske organe i funkcije istog. Izrezivali su organe i lijepili ih na šablone ljudskog tijela i tako učili gdje se koji organ nalazi uz objašnjenje koja im je funkcija. Drugi i treći dan bio je dan fizičke aktivnosti. Djeca su vježbala gibljivost i snagu mišića gledajući u sličice sa pozama ljudskog tijela te prateći kako vježba zdravstvena voditeljica. Vježbe su se izvodile unutra u prostorijama odgojno-obrazovne skupine te vani na svježem zraku. Četvrti dan zdravstvena voditeljica i matični odgajatelj provodile su igru pogađanja „ Pogodi koje sam povrće“ . Uz opis povrća, koje je boje, oblik, okus, u kojoj hrani ga jedemo..., djeca su pogađala koja vrsta povrća se nalazi iza kartice, tako smo učili kako se priprema povrće i koja je njegova važnost za zdravlje. 
Edukacija pravilne prehrane - razvijanje pravilnog odnosa djece prema hrani, naglašavajući važnost elemenata zdrave prehrane kroz razne odgojno-obrazovne aktivnosti i sadržaje –slikovnice o hrani, izrađivanje s djecom piramidu pravilne prehrane i semafor pravilne prehrane, kako bi trebao izgledati tanjur pravilne prehrane. Od izrazite važnosti je provoditi edukaciju djece o postojanju različitih vrsta hrane (zdrave/nezdrave namirnice) i dobre i loše posljedice konzumiranja iste, ali isto tako i o osnovama pravilnog ponašanja za stolom uz usvajanje vještina kulture hranjenja.
Edukacija zaposlenika Vrtića pismenim i/ili usmenim putem o mjerama posebne skrbi te upućivanje u zdravstveno stanje i potrebe djeteta kao i način postupanja sa naglaskom na predlaganje optimalnih uvjeta za zadovoljavanje specifičnih potreba djeteta te poduzimanju određenih mjera kod zdravstvenih teškoća, edukacija odgojitelja o mjerama i načinima sprečavanja širenja zaraznih bolesti te načinima na koje mogu zaštititi sebe i djecu, te pružanju prve pomoći i to različitim oblicima informiranja; pisani materijali, brošure, prezentacije. Edukacija o provođenju općih protuepidemijskih mjera, kontinuirana edukacija radnika dječjeg vrtića u svezi osiguranja higijensko - sanitarnih mjera te njihovo provođenje unutar objekta. Provedena je edukacija za kuharicu, servirku o provođenju mjera HACCP sustava, evidentiranju i vođenju HACCP dokumentacije, o osiguranje pravilne prehrane te stvaranje uvjeta za prakticiranje higijenskih navika prilikom jela - priprema za obroke, pranje ruku, korištenje pribora za jelo, samoposluživanje, izgled prostora za jelo, odlaganje posuđa, čišćenje nakon jela. U tekućoj pedagoškoj godini organizirana je edukacija Pružanja prve pomoći. U suradnji sa Crvenim križem Međimurske županije provodila se edukacija pružanja prve pomoći djeci ali i odraslima. Djelatnici Crvenog križa su pokazivanjem na umjetnim lutkama educirali kako se izvodi umjetno disanje u slučaju dolaska do nesretnog stanja te je svaki djelatnik probao vježbu. 
Na roditeljskom sastanku odrađena je edukacija o što pravilnijoj prehrani, o pravilima kod izostanka zbog bolesti te što donositi za rođendane. Provedeni su individualni razgovori s roditeljima djece s poteškoćama. Informiranje roditelja pomoću plakata i članaka koji su stavljeni na web stranicu Vrtića. Plakati: „Kako jednostavno podržati imunitet kod djece“, „Savjeti kad dijete odbija određenu hranu“ te „Kašalj u dječjoj dobi“. Pravovremeno davanje informacija o aktualnim bolestima u Vrtiću ili skupini pomoću viber grupe ili na vratima svake skupine u pisanom obliku. Na vrtićkoj stranici nalazi se članci o zdravlju, a na oglasnoj  ploči zdravstvene voditeljice redovito je stavljeni jelovnik te aktualne tekuće teme o zdravlju i zdravoj prehrani.
[bookmark: _Toc144108078][bookmark: _Toc175665267]	4.8. Izvješće o radu vanjskog stručnog suradnika logopeda

[bookmark: _Toc144108081][bookmark: _Toc175665268]5. NJEGA I SKRB ZA TJELESNI RAST, RAZVOJ I ZDRAVLJE DJECE
[bookmark: _Toc144108082]	Njega i zdravlje djece te skrb za njihov tjelesni rast i razvoj osnovni je preduvjet za pravilan razvoj djeteta na svim ostalim područjima njegova razvoja. U Vrtiću smo nastojali osigurati optimalne uvjete za provođenje njege, odgoja i zaštite zdravlja djece.
[bookmark: _Toc144108083]Preventivnu zdravstvenu zaštitu provodili smo tijekom cijele pedagoške godine, poštujući sve preporuke Hrvatskog zavoda za javno zdravstvo te Ministarstva znanosti, odgoja i obrazovanja Republike Hrvatske, kako bismo doprinijeli prevenciji i zaštiti zdravlja djece i djelatnika.
[bookmark: _Toc144108084]Zdravstvena voditeljica – medicinska sestra redovito je vodila zdravstvenu dokumentaciju te osiguravala i unaprjeđivala zaštitu zdravlja djece u suradnji s cjelokupnim timom Vrtića te je pritom ostvarivala zadatke postavljene Godišnjim planom i programom rada.
[bookmark: _Toc144108085]Sanitarno-higijenski uvjeti i higijensko-epidemiološki nadzor provodio je Zavod za javno zdravstvo Međimurske županije kako bi se redovito provodile higijenske mjere i postupci te sanitarni pregledi, a provođenje DDD mjera osigurao je Bioinstitut d.o.o. Čakovec, ovlašteni laboratorij za mikrobiološka ispitivanja.
[bookmark: _Toc144108086]Redovito su se vodile evidencije sukladno HACCP planu, a čišćenje i dezinficiranje prostora, opreme i igračaka provodilo se pojačano.
[bookmark: _Toc144108087]Svakodnevno se poticao boravak na svježem zraku, sukladno vremenskim uvjetima te uz primjerenu zaštitu djece. S obzirom na visoke temperature, obavezna je bila zaštita od štetnih sunčevih zraka – kreme s visokim zaštitnim faktorom te pokrivala za glavu. Tijekom srpnja i kolovoza, boravak na zraku prilagodili smo ekstremnim temperaturama, uz poštivanje preporuka Hrvatskog zavoda za javno zdravstvo. Zbog svega navedenoga doručak je organiziran ranije, kako bi djeca ranije izlazila na dvorište te kako bi se djeca do 10 h vratila u unutrašnje prostore. I ove pedagoške godine, glavni problem tijekom ljetnih mjeseci jest nedostatak hlada na dvorištu i korištenje vanjskih terasa na gornjem katu zbog njihove djelomične natkrivenosti.
[bookmark: _Toc144108088]Dnevni odmor prilagođen je individualnim potrebama djece, te su djeca od prve do treće godine imala popodnevni odmor, a u odgojno-obrazovnoj skupini „Medići“ sedmero je djece odlazio na popodnevni odmor u odgojno-obrazovnu skupinu „Ježići“ zbog iskazane potrebe za istim. 
[bookmark: _Toc144108089]Prehrana je usklađena s Prehrambenim standardom za planiranje prehrane djece u dječjim vrtićima iz 2007. godine te Programom zdravstvene zaštite djece, higijene i pravilne prehrane djece u dječjim vrtićima. Djeci s posebnim prehrambenim potrebama prilagodili smo jelovnik, sukladno liječničkim preporukama, posebice djevojčici s dijabetesom i djeci koja imaju iskazane alergije na hranu. 
[bookmark: _Toc144108090][bookmark: _Toc175665269]6. STRUČNO USAVRŠAVANJE DJELATNIKA
[bookmark: _Toc144108092][bookmark: _Toc144108097]	Tijekom pedagoške godine odgojitelji i stručni tim interno su se stručno usavršavali kroz provedene radionice te predavanja vanjskih stručnih suradnika i predavača. 
[bookmark: _Toc144108098]Od svibnja 2023. godine redovito se, svaka dva tjedna, održavaju radni dogovori s ciljem daljnjeg planiranja aktivnosti, razvijanja i jačanja profesionalnih kompetencija  i autonomije odgojitelja. Zajedničkom suradnjom i angažmanom utječe se na
unaprjeđivanje kvalitete ukupnog odgojno-obrazovnog rada, a u skladu s tim nastoje se osigurati teme i oblici zajedničkog rada koji će unaprijediti profesionalno djelovanje i razvoj raznovrsnih kompetencija odgojitelja te pratiti razvoj i stanje prakse radi određivanja daljnjeg smjera i načina djelovanja. 
[bookmark: _Toc144108099]Odgojitelji i stručni tim redovito sudjeluju na skupovima i edukacijama koje organiziraju Agencija za odgoj i obrazovanje, Ministarstvo Republike Hrvatske i druga stručna tijela, sukladno svojim interesima i području u kojem se žele dalje razvijati. Edukacije se najčešće provode online, preko ZOOM platforme. Individualno stručno usavršavanje odgojitelja i stručnog tima zasniva se na tuzemnoj i inozemnoj literaturi koja podupire područje interesa i teme o kojima se žele dodatno educirati.
[bookmark: _Toc144108102]Stručno-metodičku praksu, u našoj je odgojno-obrazovnoj ustanovi, uspješno ostvarila T.Č., studentica druge godine preddiplomskog studija Učiteljskog fakulteta u Čakovcu kao i L.O. studentica prve godine preddiplomskog studija Učiteljskog fakulteta u Čakovcu. 
[bookmark: _Toc144108103][bookmark: _Toc175665270]7. SURADNJA S RODITELJIMA
[bookmark: _Toc144108104]	Komunikacija s roditeljima ostvarena je pisanim putem (viber grupe) te sudjelovanjem u projektima. Ove su se pedagoške godine roditelji više uključili u odgojno-obrazovni rad ustanove te su sudjelovali u projektima odgojno-obrazovnih skupina (više o realizaciji istih nalazi se u pojedinačnim izvješćima odgojno-obrazovnih skupina). Za roditelje su organizirane radionice u zasebnim odgojno-obrazovnim skupinama kako bi se produbila suradnja između roditelja i vrtića, a provedene su i radionice „Rastimo zajedno“.
[bookmark: _Toc144108105]Odgojiteljice su uspješno ostvarile suradnju s roditeljima na individualnoj razini (individualni razgovori).  Tijekom pedagoške godine održani su individualni razgovori sa svim roditeljima, ponekad i više puta. Teme individualnih razgovora vezane su uz djetetov razvoj i interese koje pokazuje. 
[bookmark: _Toc144108107]Suradnju s roditeljima ostvarili smo i omogućavanjem posudbe knjiga iz vrtićke knjižnice, odnosno posudbe stručne literature i dječjih knjiga.
[bookmark: _Toc144108108]Tijekom pedagoške godine organizirano je druženje s roditeljima u sklopu „Kestenijade“ te završno druženje s roditeljima odgojno-obrazovne skupine „Delfinići“ nakon završne svečanosti budućih đaka prvaka, kao i druženja svih odgojno-obrazovnih skupina u zajedničkoj šetnji stazom pokraj rijeke Mure i kratkim druženjem.
[bookmark: _Toc144108109][bookmark: _Toc175665271][bookmark: _Toc143677567]8. REALIZACIJA LJETNOG PLANA RADA
UVOD
Sveobuhvatnost i zahtjevnost odgojno-obrazovnog rada posebno dolazi do izražaja tijekom ljetnih mjeseci zbog specifičnih uvjeta i predstavlja stručni izazov kako za odgojitelje, stručni tim, tako i za sve ostale djelatnike dječjeg vrtića. U izradi plana polazište nam je kvalitetno zadovoljavanje dječjih potreba, produbljivanje iskazanih dječjih interesa u specifičnim uvjetima rada ljeti te unapređenje postojećih znanja i stanja. 
Posebnosti svake odgojno-obrazovne skupine i svakog djeteta, kao i klimatski uvjeti, usmjeravaju nas na promišljenu zaštitu djetetova zdravlja i zadovoljavanje individualnih i posebnih potreba djeteta u svim segmentima odgojno-obrazovnog procesa. Suradnja sa sustručnjacima i roditeljima posebno dolazi do značaja kao bitan preduvjet svih segmenata rada, od organizacijsko-materijalnog i neposrednog rada s djecom do evaluacije cjelokupnog procesa. 
[bookmark: _Toc143677568]Ciljevi
Ciljevi ljetnog plana odgojno-obrazovnog rada s djecom su: 
· kontinuirano održavanje kvalitete odgojno-obrazovnog rada
· promišljeno i stručno zadovoljavanje potreba djeteta 
· promicanje prava djece
· olakšavanje rada svim sudionicima procesa u specifičnim ljetnim uvjetima
· promicanje suradnje sa sustručnjacima i roditeljima 
· omogućavanje sigurnog i ugodnog ljeta u vrtiću svim sudionicima 
[bookmark: _Toc143677569]Zadaće
Zadaće odgojno-obrazovnog rada ljeti usmjerene su na tjelesni i psihomotorni razvoj, socio-emocionalni i razvoj ličnosti, spoznajni razvoj te na govor, komunikaciju, izražavanje i stvaralaštvo. Za sve zadaće potrebno je osigurati optimalne uvjete za korištenje prirodnih faktora: sunca, vode i zraka.
[bookmark: _Toc143677570]Tjelesni i psihomotorni razvoj
Omogućavanje zadovoljavanja potrebe za kretanjem djelujući na razvoj motorike (usavršavanje kontrole stajanja, hodanja i radnji koje se izvode rukama), snage i fleksibilnosti 
Daljnje usavršavanje prirodnih oblika kretanja (hodanje, trčanje, skakanje, penjanje, puzanje)
Usavršavanje pokreta održavanja ravnoteže, pokrete baratanja predmetima i složene motoričke vještine
Kriteriji:
· kretanje djeluje na cjelokupan razvoj
· kretanje stvara dobro raspoloženje
· dijete ima pravo na kretanje 
· dijete ima pravo na pravilan rast i razvoj
· dijete ima pravo na slobodno, strukturirano, organizirano i sigurno kretanje

Indikatori kvalitete:
· koordinacija odgajateljskog i stručnog tima
· djeca i odgajatelji motivirani su za aktivnosti 
· uključeni su svi djelatnici 
· broj povreda i nepredvidljivih „ekscesnih” situacija
· adekvatno planiranje i provođenje aktivnosti za dijete s posebnim potrebama 
· organizacijski, materijalni i prostorni kontekst u skladu s potrebama djeteta
· zastupljenost šetnji, sukladno vremenskim uvjetima

[bookmark: _Toc143677571]Socio-emocionalni i razvoj ličnosti
Razvijanje i jačanje temeljnog povjerenja u okolinu i sebe te omogućavanje osjećaja sigurnosti i pripadanja
Poticanje (ohrabrivanje) na osamostaljivanje i razvoj djetetove kompetencije (što sve može opaziti, smisliti, učiniti, samostalno odlučiti, provjeriti rješenja, ovladati ponašanjima, postupcima, radnjama, vještinama, osobito onima kojima postiže zadovoljavanje svojih potreba, čuvanja svog zdravlja, drugih, održavanje reda i čistoće za sobom uz sve manje zavisnosti i zahtjeva da drugi čine za njega ono što može samo)
Utjecanje na osjetljivost za potrebe drugih, na razvoj društvenosti, suosjećajnosti i suradnju
Kriteriji: 
· dječje emocije su jednostavne, spontane i odmah nalaze odgovarajući izraz
· česte su i kratkotrajne
· snažne su i nestabilne
· dijete se ne zna suzdržati i pokazuje svoje emocije otvoreno, što omogućuje lakši uvid u njegov svijet 
· dijete ima pravo na slobodno i otvoreno pokazivanje emocija 
· opće vrtićko i skupno ozračje koje pogoduje djetetu i koje je za njega dovoljno poticajno 

Indikatori kvalitete:
· kvalitetna komunikacija u interakciji sa svim sudionicima procesa
· nenasilno rješavanje sukoba
· otvorenost i spremnost svih zaposlenih za stvaranje kvalitetnog ozračja u vrtiću, susretljivost, srdačnost..
· vrtićki kontekst je u funkciji potreba i prava djece 
[bookmark: _Toc143677572]Spoznajni razvoj
Razvijanje spoznajne funkcije omogućavanjem opažajno-praktičnih aktivnosti, uočavanjem veza i odnosa među predmetima i pojavama, odnosno omogućavanje stjecanja iskustava svim senzornim putovima i baratanjem stvarnim količinama
Razvijanje sposobnosti uočavanja problema, stvaranja pretpostavki i traženja rješenja, organiziranje što više istraživačkih aktivnosti i eksperimentiranja
Poticanje i zadovoljavanje dječje radoznalosti davanjem i traženjem objašnjenja i obrazloženja
Poticanje razvoja pažnje i pamćenja 
[bookmark: _Toc143677573]Govor, komunikacija, izražavanje i stvaralaštvo
Obogaćivanje i proširivanje vokabulara kroz omogućavanje interakcije djece s djecom i odraslima, jasnim i razgovijetnim govorom i stvaranjem situacija u kojima će dijete što više govoriti: govorne igre, dramatizacije i igre uloga, pričanje i prepričavanje priča i događaja, doživljaja, pjesmice, recitacije, zagonetke i slično 
Poticanje maštovitosti i kreativnosti u igri ponudom različitih sredstava i materijala, davanjem ideja za variranje, traženje novih ideja, što bi kad bi, kako bi, kako još…
Razvijanje mogućnosti razumijevanja pismene komunikacije i podržavanje početnog ovladavanja njome
Poticanje, podržavanje i omogućavanje likovnog i glazbenog izražavanja i stvaralaštva 
Kriteriji:
· dijete želi učiti 
· dijete zanima svijet u kojem živi pa ga spontano počinje samo istraživati
· dijete razumije i može koristiti različite oblike komunikacije u svojim istraživanjima i komunicirati o svojim otkrićima i idejama s drugom djecom
· odgajatelj poštuje individualne potrebe, prava i interese djeteta
· odgajatelj osigurava stimulativnu okolinu za djetetovo samoizgrađivanje putem igre
· odgajatelj razvija učenje djeteta, ali i sposobnost praktične primjene znanja

Indikatori kvalitete:
· materijalno-organizacijski kontekst vrtića usklađen je s potrebama i pravima djeteta (razvojno primjerena iskustva, postavljanje granica i realna očekivanja od djeteta)
· dijete uči čineći
· odgajatelj je moderator, sudionik aktivnosti 
· odgajatelj je partner s djetetom, roditeljem
· postoji timska suradnja odgajatelja i stručnih suradnika

[bookmark: _Toc143677574]Standardi 
· radni dogovori - projiciranje aktivnosti za sljedeći tjedan, kratak osvrt na provedbu i specifičnosti procesa - dostupnost, količina i funkcionalnost ponuđenih sredstava i materijala (poticaja)
· kvalitetno pripremljen prostor (čiste terase, prekopan i vlažan pijesak, natkrivene terase, sigurne sprave i rekviziti, vizualno odjeljivanje prostora prema dinamičnosti i frekventnosti)
· pedagoška dokumentacija: Imenik djece s uloženim napomenama o posebnim potrebama djeteta i ažuriranim podacima o roditeljima
· definirane uloge kako bi se izbjegle nejasnoće i konflikti oko odgovornosti za provođenje radnih zadaća 
· ritam življenja u vrtiću prilagođen potrebama i zaštiti zdravlja djeteta (prehrana, postupnost ustajanja nakon dnevnog odmora, organizirane aktivnosti za djecu koja se nemaju potrebu za dnevnim odmorom…) 
· dostupnost napitaka (vode)
· dnevno organizirane i ponuđene:
· likovne aktivnosti
· istraživačko-spoznajne aktivnosti 
· motoričke (športske) aktivnosti
· aktivnosti i igre vodom
· životno-praktične aktivnosti
Centri aktivnosti na otvorenome i zaduženja:
	Centar aktivnosti
	Odgovornost

	Blatna kuhinja
	Na kraju tjedna nadopuniti materijalima, pospremiti nakon korištenja

	Vodeni park
	Prema potrebi uvesti dodatne materijal i poticaje 

	Likovni centar
	Nositi boje, oprati nakon korištenja, iznositi materijale

	Građevni centar
	Prema potrebi uvesti dodatne materijal i poticaje.

	Kuglana od limenki, gađalica 
	Iznositi materijal, organizirati igru

	Igre na terasi
Bazeni za vodu 
	Uvesti dodatne materijale i poticaje prema interesima i potrebama djece

	 Motorički centar
	Iznositi i nadopunjavati materijalima, organizirati igru

	Kutić za odmor
	Iznošenje i vraćanje materijala



*odgojiteljice prve smjene pripremaju materijale prilikom izlaska, a odgojiteljice predzadnje i zadnje smjene pospremaju materijale. 
· odgojitelj prati i uočava interese i potrebe djeteta te prepoznaje pogodan trenutak za intervenciju
· adekvatna odjeća i obuća odgojitelja i djeteta
· prevencija ozljeda 
· poznavanje sigurnosnih protokola, postupanje u skladu s njima te pristupačnost pribora za pružanje Prve pomoći 
· odgojitelj i ostali zaposlenici koriste saznanja o kvalitetnoj komunikaciji
[bookmark: _Toc143677575]Materijalno-organizacijski uvjeti rada

	POSLOVI
	TERMIN
	ZADUŽENJE

	terase pometene i oprane
	
do 7:30 h

	spremačice

	pijesak prekopan i pregrabljan
	
	domar

	postavljanje crijeva za prskanje i rashlađivanje
	
	domar

	iznošenje i punjenje posuda i bazena s vodom 
	
	domar uz pomoć spremačica

	iznošenje i unošenje igračaka za igre u pijesku
	8.30 h  - 10.00 h (ovisno o vremenskim prilikama i UV indexu)
	odgojitelji s djecom

	fotografije iz procesa 
	
	Stručni suradnik prikuplja fotografije iz procesa svih ostalih odgojitelja 

	pospremanje
	nakon korištenja
	odgojitelji s djecom

	Ljetni plakat za roditelje o radu 
	Tijekom srpnja/kolovoza
	Odgojitelji u suradnji sa stručnim suradnikom

	
	za aktivnosti u srpanju i kolovozu
	



tijekom izlaska na boravak na zraku potrebno je svakodnevno provjeravati UV indeks (djeca mogu boraviti do 10.00 h na boravku na zraku, a nakon toga trebaju provjeriti UV indeks - do razine 5 djeca smiju boraviti na zraku) [image: UV]
Raspored centara aktivnosti treba biti takav da odgojitelji u svakom trenutku vide svu djecu. Centri trebaju biti jasno odijeljeni, mirne aktivnosti odvojene od pokretnih i bučnih, izlazak na dvorište je u grupama. Odgojitelji za termin u kojem rade pripremaju pedagoški neoblikovani materijal (časopise, metalne, plastične, kartonske kutije, limenke za izradu bubnjeva, plastične boce, dašćice i sl. drveni otpad, krpice, velike kartone, ostatke plastičnih crijeva i sl.). U suradnji s roditeljima prikuplja se materijal za formiranje i opremanje centara aktivnosti.
Raspored planiranih aktivnosti:
SRPANJ
Pon, 1.7.2024. Treći rođendan Dječjeg vrtića „ Selnički zvončići“ 
Pon, 15.7.2024. Praonica i sapunica
Pon, 29.7.2024. Mini disko

KOLOVOZ
[bookmark: _Hlk77583955]Uto, 12.8.2024. Mini disko
Uto, 26. 8. 2024. Potraga za izgubljenim blagom
Organizacija vremena:
· doručak se pomiče na 8.00 h
· ritam življenja u vrtiću prilagoditi uvjetima: od jutarnjeg sakupljanja boraviti vani do 10.00 h (ukoliko to dopušta UV indeks zračenja) kada se predviđa povratak u SDB
· u boravcima provoditi mirne i opuštajuće aktivnosti kao pripremu za objed i dnevni odmor. Djeci koja se ne odmaraju omogućiti tihe aktivnosti
· nakon užine ponovni boravak na zraku ukoliko to dopušta UV indeks zračenja
· omogućiti djetetu dovoljno vremena za aktivnosti (voditi se interesom, a ne ritmom dana)
[bookmark: _Toc143677576]Sadržaji i aktivnosti odgojno-obrazovnog rada 
Sadržaji i aktivnosti odgojno-obrazovnog rada ljeti vezat će se uz postavljene vanjske centre:
Blatna kuhinja
Aktivnosti s vodom
Likovni centar
Motorički centar
Građevni centar
Kutić za odmor
Centar neoblikovanih materijala
Dokumentiranje: odgojitelji dokumentiraju proces te fotografije prilažu u mapu na računalu ili šalju stručnoj suradnici pedagoginji

Motorički centar
· motorički centar bit će organiziran duž travnjaka
· zajedničke igre – lovice, skrivača, nogomet, košarka, kuglana (limenke), gađalica 
gumi-gumi, „školica”…
U izboru sadržaja i aktivnosti prednost treba dati onima u kojima mogu sudjelovati sva ili većina djece. Navedene primjere odgajatelj nadopunjuje prema dječjem interesu i osobnom izboru. I uz ove aktivnosti dijete treba imati stalno dostupnu vodu za piće. 
Aktivnosti i igre vodom  
Za provođenje ovih aktivnosti potrebno je pripremiti posude i bazene s vodom. Na podu oko posuda s vodom (ukoliko su na terasi) potrebno je staviti prostirke radi zaštite od klizanja i padanja. 
· slobodno istraživanje vode: prelijevanje (lijevci napravljeni od prerezanih plastičnih boca, posude različitih oblika i obujma, uspoređivanje obujma, mjerenja, sapunica)
· pranje odjeće, igračaka
· prskanje i rashlađivanje vodom
· istraživanje snage vode (improvizirane i kupljene vodenice), prohodnosti vode (upotrijebiti različite plastične cijevi koje se prepletu te se na njihov vrh montiraju lijevci; djeca mogu istraživati mjesto i vrijeme isteka vode), propusnosti materijala (sakupiti materijale na temelju kojih dijete može istraživati kroz koje materijale voda prolazi, koji je zaustavljaju, kroz koje prolazi brže, a kroz koje materijale protječe sporije), plovnosti (ponuditi raličite materijale – dijete istražuje koji plutaju, a koji tonu: drvo, plastika, platno, metalne i kartonske kutijice; igre plovidbe: brodići od papira i stiropora), topivosti u vodi (šećer, sol), sušenje vode u hladu, na suncu, agregatno stanje – led („spašavanje igračaka“, slikanje ledom)
Igre u pijesku
Osim kantica, lopatica, grabljica i modlica, potrebno je pripremiti različite vrste PNM-a (drvene letvice, daščice, grančice, metalne kutije, ljevke, improviziranu vagu…).
Odgajateljeva prisutnost u neposrednoj blizini pješčanika potrebna je zbog pružanja podrške, partnerske igre s djetetom te eventualne zaštite od ozljeđivanja i rasipanja pijeska.
· potraga za izgubljenim ”blagom”
· aktivnosti istraživanja pijeska i vode (školjke, kamenčići)
Zabavne aktivnosti
Organiziranje zabavnih aktivnosti tijekom boravka na zraku za svu djecu:
Rođendanski party
Mini disko
Potraga za izgubljenim blagom
Umjetničke aktivnosti i aktivnosti izražavanja i stvaranja 
Svakodnevno ponuditi različite materijale i omogućiti njihovo „neobično” kombiniranje čemu izuzetno pogoduje otvoreni prostor
slikanje stopalima i nožnim prstima na dugačkom papiru, slikanje velikim četkama ili kistovima po velikoj površini kartona (soboslikari), raspršivanje obojene vode po papiru, izrada neobičnih boja miješanjam boja i kombiniranjem s drugim materijalima (pijesak, gris, deterđent..), oslikavanje kamenja, rezanje, ljepljenje, nizanje (kolaž), slikanje mokro na mokro, slikanje ledom…
· priče i bajke po izboru odgajatelja i djece, čitati i prije dnevnog odmora 
· životno-praktične (radne) aktivnosti
Napomena: 	navedene sadržaje i aktivnosti odgojno-obrazovnog rada odgojitelji mijenjaju ili nadopunjuju prema dječjem interesu i osobnom izboru.
[bookmark: _Toc143677577]Pedagoška dokumentacija
Pedagoška dokumentacija odgojne skupine treba sadržavati:
· ovaj plan koji je važeći prema odluci na radnim dogovorima
· bilješke o djeci s posebnim potrebama (teško prilagodljiva djeca, alergije, karakteristike djeteta na koje treba obratiti posebnu pozornost…) 
· plan rada (uz nazočnog stručnog suradnika, provodit će se radni dogovori s osvrtom na protekle tjedne te će se razraditi aktivnosti za tjedne koji slijede) 
· dnevnik rada (posebnu pozornost usmjeriti na zapažanja o djetetu)
· fotografije iz procesa, dječje izjave, promišljanja, dječji radovi (nakon prezentacije roditeljima pohraniti uz dokumentaciju) 
· Evidencijske liste (prozivnik) potrebno je svakodnevno upisivati prisutnu djecu.
[bookmark: _Toc143677578]Zaštita sigurnosti i zdravlja djece
Alergije i bolesti
Potrebno je označiti vrstu alergije/bolesti i terapiju/uputu o postupanju uz sliku djeteta
obavezno o posebnostima u prehrani (alergije, vjerski razlozi) obavijestiti kuhinju
Boravak na zraku
· boravak na zraku potrebno je provoditi do 10, a popodne nakon užine (ikoliko to dopušta UV indeks)
· obvezne su kape i šeširi za zaštitu od sunca
· djecu s kremom za sunčanje s visokim UV faktorom mažu roditelji kod kuće 
· ako dijete nije namazano, odgojitelj maže dijete kremom koja se nalazi u SDB potrebno je napraviti obavijest za roditelje o adekvatnoj obući (obuća koja je fiksna na nozi) i odjeći
· stalna prisutnost vode tijekom boravka na zraku uz nuđenje djeci
Lijekovi i prva pomoć: 
pribor za pružanje prve pomoći u ormariću je pokraj sobe zdravstvene voditeljice i u ormariću pored sobe pedagoginje i treba ga isključivo namjenski koristiti i vraćati na za to predviđeno mjesto. Manji setovi za pružanje prve pomoći nalaze se u svakoj odgojno-obrazovnoj skupini.
lijekovi se nalaze u sobi zdravstvene voditeljice, osim onih koje je potrebno držati u hladnjaku

Dnevni odmor:
tijekom hlađenja sobe dnevnog boravka, temperaturu klima uređaja potrebno je namjestiti 5 stupnjeva niže od vanjske temperature zraka te voditi računa da djeca nisu direkno ispod kima uređaja
potrebno je provjeriti suglasnosti o dovođenju i odvođenju djeteta iz vrtića

[bookmark: _Toc143677579]Suradnja s roditeljima
Komunikaciju s roditeljima potrebno je provoditi stručno i profesionalno što znači koristiti stečena znanja iz efikasne komunikacije i znanja iz priručnika 'Pomozimo im rasti'. 
Potrebno je dati informaciju roditeljima i o mogućem uključivanju u proces posredno, primjerice: 
prikupljanje PNMa s pojašnjenjem za što treba te prikazom korištenja  
Tijekom rada ljeti potrebno je i informirati matične odgajatelje i stručne suradnike o eventualnim posebnostima u obiteljima djece.
[bookmark: _Toc143677580]Izvješće o realizaciji Ljetnog plana odgojno-obrazovnog rada s djecom
Izvješće o provedbi Ljetnog plana odgojno-obrazovnog rada s djecom sastavni je dio Godišnjeg izvješća o radu vrtića.
 
[bookmark: _Toc143677581]

[bookmark: _Toc144108118][bookmark: _Toc175665272]9. SURADNJA S VANJSKIM USTANOVAMA
[bookmark: _Toc144108119]	Kao i prošle, ove smo pedagoške godine ostvarili odličnu suradnju s predstavnicima jedinice lokalne samouprave i osnivačem Vrtića-općinom Selnica. Općina Selnica nam je partner u ostvarivanju djelatnosti, planiranju i realizaciji svakodnevnih aktivnosti, nabavi materijala te sufinanciranju redovitog programa. Surađivali smo i u organizaciji aktivnosti na nivou Općine ukrašavanjem sredine te uključivanjem s aktivnostima.
[bookmark: _Toc144108120]Nastavljena je suradnja s Ministarstvom znanosti, odgoja i obrazovanja Republike Hrvatske, Službom za društvene djelatnosti Ureda državne uprave Međimurske županije, Agencijom za odgoj i obrazovanje, Zavodom za javno zdravstvo Međimurske županije, epidemiološkom službom, Bioinstitutom d.o.o., Policijskom upravom Međimurskom-ispostavom Mursko Središće, Međimurskom udrugom za ranu intervenciju u djetinjstvu „MURID“, kazalištima, DVD-om Selnica, Osnovnom školom Selnica, Bibliobusnom službom „Nikola Zrinski“ Čakovec, zubnom ambulantom u Selnici, Zajednicom sportskih udruga i saveza  Međimurske županije, tvrtkom Unimer iz Čakovca, Radiom 105 Selnica, tvrtkom Neores Mursko Središće, Udrugom oboljelih od leukemije i limfoma iz Čakovca, Knjižnicom „Nikola Zrinski“ Čakovec, Pastom Damjanka – Damjanka tjestenine j.d.o.o.,  Emporum d.o.o. i dr., a uspostavljene su i nove suradnje s novim dobavljačima poput Ledo d.o.o., Podravka d.o.o., Luneta d.o.o. i dr.











[bookmark: _Toc144108123][bookmark: _Toc175665273]10. REALIZACIJA PROJEKATA TOKOM PEDAGOŠKE GODINE  2023./2024.
Tijekom pedagoške godine 2023./2024. u dječjem vrtiću provedeno je šest projekata na razini vrtića: Akcija prikupljanja starog papira, Čep po čep za skupi lijek, Bilten-Vijesti iz vrtića, Eko vrtić, Kutić humanosti, Škole za Afriku. 
Projekt Akcija prikupljanja starog papira
Tijekom pedagoške godine dječji vrtić se uključio u projekt „Papir nije smeće“. Nositelj projekta su tvrtka Unimer i Međimurska županija te djelatnici dječjeg vrtića „Selnički zvončići“. Tijekom pedagoške godine organizirane su dvije akcije skupljanja starog papira – jesenska i proljetna. Organizacijom jesenske i proljetne akcije sakupljanja starog papira u pedagoškoj je godini sakupljeno ukupno 1220 kg starog papira. U realizaciji projekta podršku su nam pružali roditelji djece korisnika, Osnivač dječjeg vrtića te uža i šira lokalna zajednica, njezini žitelji i tvrtke. Tijekom perioda intenzivnog skupljanja, medijsku podršku i informiranje šire lokalne zajednice pružao nam je Radio 105 te time pridonio povećanju ukupne mase sakupljenog papira.
Usprkos velikoj količini skupljenog papira na Županijskoj razini nisu zabilježeni posebni uspjesi pa je odlučeno da će se ovaj projekt sa sljedećom pedagoškom godinom stopirati i početi ponovo provoditi za 3 – 5 godina. 
Projekt Čep po čep za skupi lijek
Tijekom pedagoške godine dječji vrtić se uključio i u akciju Udruge oboljelih od leukemije i limfoma. Zajedno s roditeljima smo sakupljali plastične čepove. Akcija prikupljanja uspješno je završena, a Udruzi je predano šest velikih vreća punih plastičnih čepova.
Usprkos vrlo malom angažmanu u smislu informiranja i poticanja roditelja na prikupljanje čepova projekt je ostavio izrazito dobre rezultate.
Projekt Bilten-Vijesti iz vrtića
Već treću pedagošku godinu uspješno provodimo projekt Bilten-Vijesti iz vrtića.  Roditelji su mjesečno ili dvomjesečno informirani o aktivnostima i zbivanjima koje se provode u odgojno-obrazovnim skupinama. Tijekom pedagoške godine proširivali smo sadržaj, dodavali fotografije, usavršavali se u grafičkom dizajnu te podigli bilten na još višu razinu. Na taj smo način dobili bilten koji se sastoji od 10 stranica A4 formata; 8 stranica sadržaja vezane su uz aktivnosti i zbivanja u odgojno-obrazovnim skupinama (po dvije stranice za svaku odgojno-obrazovnu skupinu) i 2 stranice predviđene su za obavještavanje o uključivanju u različite projekte te o prijavama na natječaje, obilježavanju najznačajnijih dana, usavršavanju djelatnika, ostvarenim suradnjama sa školom te lokalnom i širom zajednicom. Bilten je dio komunikacije s lokalnom zajednicom u kojoj vrtić djeluje te na taj način i dalje osnažujemo kulturni razvoj i identitet zajednice. Ove smo pedagoške godine prikupili sva mjesečna izdanja biltena te ih zasebno formirali po pedagoškim godinama.
Projekt Eko vrtić
Projekt Eko vrtić realizirao se tijekom pedagoške godine te je povezan s projektima o akciji sakupljanja starog papira i akciji sakupljanja plastičnih čepova. Nositelj projekta je tim dječjeg vrtića „Selnički zvončići“, a sudionici su djeca, njihovi roditelji, lokalna zajednica te tvrtke i partneri. Planirane aktivnosti u sklopu projekt u potpunosti su realizirane. Ove pedagoške godine, uspjeli smo dogovoriti postavljanje kontejnera za odvajanje otpada,  kontejner za baterije te smo se prijavili na natječaj Zelenog laika i dobili sadnice drveća koje smo posadili na dvorištu. Također, prijavili smo se i na natječaj Vrtnog centra Iva „Vrtionica“ za postavljanje visokih gredica i uzgoj voća, povrća i začinskog bilja.
Projekt Škole za Afriku
	Ove pedagoške godine uključili smo se u projekt Škole za Afriku. Cilj projekta je od najranije dobi poticati razvoj društveno odgovorne svijesti i solidarnosti za volontiranje. Nositelj projekta je UNICEF i djelatnici dječjeg vrtića „Selnički zvončići“, a sudionici su djeca, njihovi roditelji te lokalna i šira društvena zajednica. Provedbom humanitarnih i edukativnih aktivnosti doprinijeli smo da se djevojčicama i dječacima u Etiopiji obrazovanje učini dostupnim te da im se omogući siguran pristup školi, pitka voda i topli obrok. U sklopu projekta organizirali smo predavanje Božićni sajam na kojem je prikupljeno 160,00 eura za djecu Etiopije.
Projekt Kutić humanosti
	Ove pedagoške godine uključili smo se i u projekt Kutić humanosti  čiji je cilj od najranije životne dobi poticati razvoj društveno odgovorne svijesti i solidarnosti kroz uključivanje u različite humanitarne akcije i odgoj za volontiranje. Nositelj projekta su djelatnici dječjeg vrtića Selnički zvončići i Crveni križ u suradnji s djecom, roditeljima, socijalnom zadrugom Humana Nova, azilom Prijatelji, udrugom Sklonište dobrote, tvrtkom Unimer, Udrugom oboljelih od leukemije i limfoma te UNICEF-om. U sklopu projekta organizirana je Jesenska čista u suradnji s Humana novom, Advenski kalendar dobrote u suradnji s Gradskim društvom Crvenog križa Čakovec, humanitarna akcija prikupljanja hrane i potrepština za azil Prijatelji i udrugu Sklonište dobrote. Sve su humanitarne akcije uspješno provedene, a roditelji i djeca su se rado uključili. U sklopu knjižnice, formirano je i drvo dobrih djela ispod kojeg se nalaze fotografije organiziranih humanitarnih akcija te svakodnevnih dobrih djela u odgojno-obrazovnim skupinama, a djeca im se uvijek rado vraćaju i s radošću ih gledaju.

Tijekom 9. mjeseca 2023 godine napravijena je procjena jeziéno - govornog
razvoja djece koja su polaznici DV, Selniéki zvongici” Selnica iz skupina Delfinici i Medici.
Sveukupno je procjenom obuhvaceno 50 djece. Procjene su s odrzavala u jutamjim
satima u ti navrata u 9. mjesecu u odgojitejskoj sobi DV ,Selnitki zvonciéi" Utvrdeno je
da 19 djece staril od 4 godine ima artkulacijske teSkote (lambdacizam, sigmatizam,
fotacizam) iii fonolosko - artikulacijske teskoce.

Logopedske viezbe su zapocete u lstopadu 2023, godine unutar djecjeg vrtca. U
retman je bilo ukjugeno ukupno dvanaestero djece: jedno dijete dva mjeseca, jedno dijete
Ceiri mjeseca, dvoje Sest mjesedi, jedno pet mjeseci  sedmero devet mjeseci. Tijekom
devet mjeseci odrZana je ukupno 271 logopedskih viezbi u trajanju od 20 minuta. Kod 6
djece su ukionjene artikulacijske il fonolosko ~ artikulacijske teskoce (neke su u procesu
‘automatizaciie kod kuée), kod dvoje zbog kratkog vremena viezbe nisu dovrsene, kao i
kod Getvero djece zbog rste i stupnja artikulaciskog poremecaia.

Cakovec, 12. srpnja 2024

Logoped
i Cotac Monde g s




image2.jpeg




image3.jpg




